śrī-gaurāṅga-vidhur jayati |

śrī-śrī-kṛṣṇa-caitanya-nityānanda-pāda-padmebhyo namaḥ

### śrī-śrīmad-sanātana-gosvāmi-prabhupāda-praṇītaṁ

# śrī-śrī-bṛhad-bhāgavatāmṛtam

## prathama-khaṇḍaḥ

# bhagavat-kṛpā-sāra nirdhāraḥ

(1.1)

### prathamo'dhyāyaḥ

namaḥ śrī-kṛṣṇāya bhagavate śrī-rādhikā-ramaṇāya |

jayati nija-padābja-prema-dānāvatīrṇo

vividha-madhurimābdhiḥ ko’pi kaiśora-gandhiḥ |

gata-parama-daśāntaṁ yasya caitanya-rūpād

anubhava-padam āptaṁ prema gopīṣu nityam ||1||

śrī-rādhikā-prabhṛtayo nitarāṁ jayanti

gopyo nitanta-bhagavat-priyatā-prasiddhaḥ |

yāsāṁ harau parama-sauhṛda-mādhurīṇāṁ

nirvaktuṁ īṣad api jātu na ko’pi śaktaḥ ||2||

sva-dayita-nija-bhāvaṁ yo vibhavya sva-bhāvāt

sumadhuram avatīrṇo bhakta-rūpeṇa lobhāt |

jayati kanaka-dhāmā kṛṣṇa-caitanya-nāmā

harir iha yati-veṣaḥ śrī-śacī-sūnur eṣaḥ ||3||

jayati mathurā-devī śreṣṭhā purīṣu manoramā

parama-dayitā kaṁsārāter jani-sthiti-rañjitā |

durita-haraṇān mukter bhakter api pratipādanāj

jagati mahitā tat-tat-krīḍā-kathās tu vidūrataḥ ||4||

jayati jayati vṛndāraṇyam etan murāreḥ

priyatamam ati-sādhu-svānta-vaikuṇṭha-vāsāt |

ramayati sa sadā gāḥ pālayan yatra gopīḥ

svarita-madhura-veṇur vardhayan prema rāse ||5||

jayati taraṇi-putrī dharma-rāja-svasā yā

kalayati mathurāyāḥ sākhyam atyeti gaṅgām |

murahara-dayitā tat-pāda-padma-prasūtaṁ

vahati ca makarandaṁ nīra-pūra-cchalena ||6||

govardhano jayati śaila-kulādhirājo

yo gopikābhirudito hari-dāsa-vāryaḥ |

kṛṣṇena śakra-makha-bhaṅga-kṛtārcito yaḥ

saptāham asya kara-padma-tale’py avatsīt ||7||

jayati jayati kṛṣṇa-prema-bhaktir yad-aṅghriṁ

nikhila-nigama-tattvaṁ gūḍham ājñāya muktiḥ |

bhajati śaraṇa-kamkā vaiṣṇavais tyajyamānā

japa-yajana-tapasya-nyāsa-niṣṭhāṁ vihāya ||8||

jayati jayati nāmānanda-rūpaṁ murārer

viramita-nija-dharma-dhyāna-pūjādi-yatnam |

katham api sakṛd āttaṁ muktidaṁ prāṇināṁ yat

paramam amṛtam ekaṁ jīvanaṁ bhūṣaṇaṁ me ||9||

namaḥ śrī-kṛṣṇa-candraya nirupādhi-kṛpā kṛte |

yaḥ śrī-caitanya-rūpo’bhūt tanvan prema-rasaṁ kalau ||10||

bhagavad-bhakti-śāstrāṇām ayaṁ sārasya saṅgrahaḥ |

anubhūtasya caitanya-deve tat-priya-rūpataḥ ||11||

**atha kathā-prārambhaḥ—**

śṛṇvantu vaiṣṇavāḥ śāstram idaṁ bhāgavatāmṛtam |

sugopyaṁ prāha yat premṇā jaiminir janamejayam ||12||

munīndrāj jaimineḥ śrutvā bhāratākhyānam adbhutam |

parīkṣin-nandano’pṛcchat tat-khilaṁ śravaṇotsukaḥ ||13||

śrī-janamejaya uvāca—

na vaiśampāyanāt prāpto brahman yo bhārate rasaḥ |

tvatto labdhaḥ sa tac-cheṣāṁ madhureṇa samāpaya ||14||

śrī-jaminir uvāca—

śukadevopadeśena nihatāśeṣa-sādhvasam |

samyak-prāpta-samastārthaṁ śrī-kṛṣṇa-prema-samplutam ||15||

sannikṛṣṭa-nijābhiṣṭa- pādārohana-kālakam |

śrīmat-parīkṣitaṁ mātā tasyārtā kṛṣṇa-tat-parā ||16||

virāṭa-tanayaikānte’pṛcchad etan nṛpottamam |

prabodhyānanditā tena putreṇa sneha-samplutā ||17||

śrīmad-uttarovāca—

yat śukenopadiṣṭaṁ te vatsa niṣkṛṣya tasya me |

sāraṁ prakāśaya kṣipraṁ kṣīrāmbhodher ivāmṛtam ||18||

śrī-jaiminir uvāca—

uvāca sādaraṁ rājā parīkṣin mātṛ-vatsalaḥ |

śrutāty-adbhuta-govinda- kathākhyāna-rasotsukaḥ ||19||

śrī-viṣṇurāta uvāca—

mātar yadyapi kāle’smims cikīrṣita-muni-vrataḥ |

tathāpy ahaṁ tava praśna- mādhurī-mukharī-kṛtaḥ ||20||

guroḥ prasādatas tasya śrīmato badarāyaneḥ |

praṇamya te sa-putrāyāḥ prāṇadaṁ prabhum acyutam ||21||

tat-kāruṇya-prabhāvena śrīmad-bhāgavatāmṛtam |

samuddhṛtaṁ prayatnena śrīmad-bhāgavatottamaiḥ ||22||

munīndra-maṇḍalī-madhye niścitaṁ mahatāṁ matam |

mahā-guhyam ayaṁ samyak kathayāmy avadhāraya ||23||

ekadā tīrtha-mūrdhānye prayāge muni-puṅgavāḥ |

māghe prātaḥ kṛta-snānaḥ śrī-mādhava-samīpataḥ ||24||

upaviṣṭā mudāviṣṭā manyamānāḥ kṛtārthatām |

kṛṣṇasya dayito’sīti ślāghante sma parasparam ||25||

mātas tadānīṁ tatraiva vipra-vāryaḥ samāgataḥ |

daśāśvamedhike tīrthe bhagavad-bhakti-tat-paraḥ ||26||

sevito’śeṣa-sampadbhis tad-deśasyādhikāravān |

vṛtaḥ parijanair vipra- bhojanārthaṁ kṛtodyamaḥ ||27||

vicitrotkṛṣṭa-vastūni sa niṣpadya mahā-manāḥ |

avaśyakaṁ samāpyādau saṁskṛtya mahatīṁ sthalīm ||28||

satvaraṁ catvaraṁ tatra madhye nirmāya sundaram |

upalipya sva-hastena vitanāny udatānayat ||29||

śālagrāma-śilā-rūpaṁ kṛṣṇaṁ svarṇāsane śubhe |

niveṣya bhaktyā sampūjya yathā-vidhi mudā bhṛtaḥ ||30||

bhogāmbarādi-sāmagrīm arpayitvāgrato hareḥ |

svayaṁ nṛtyan gīta-vādyā- dibhiś cakre mahotsavam ||31||

tato veda-purāṇādi- vyākhyābhir vada-kovidān |

viprān praṇamya yatino gṛhino brahmacāriṇaḥ ||32||

vaiṣṇavāṁś ca sadā kṛṣṇa- kīrtanānanda-lampaṭān |

subahūn madhurair vākyair vyavahāraiś ca harṣayan ||33||

pāda-śauca-jalaṁ teṣāṁ dhārayan śirasi svayam |

bhagavaty arpitais tādvad annādibhir apūjayat ||34||

bhojayitvā tato dīnān antyajān api sādaram |

atoṣayad yathā-nyāyaṁ śva-śṛgālān khaga-krimīn ||35||

evaṁ santarpitāśeṣaḥ samādiṣṭo’tha sādhubhiḥ |

pārīvāraiḥ samaṁ śeṣāṁ sa-harṣaṁ bubhuje’mṛtam ||36||

tato’bhimukham āgatya kṛṣṇasya racitāñjaliḥ |

tasminn evārpayām āsa sarvaṁ tat-phala-sañcayam ||37||

sukhaṁ saṁveṣya devaṁ taṁ sva-gṛhaṁ gantum udyatam |

dūrāc chrī-nārado dṛṣṭvot- thito muni-samājataḥ ||38||

ayam eva mahā-viṣṇoḥ preyān iti muhur bruvan |

dhāvan gatvāntike tasya viprendrasyedam abravīt ||39||

śrī-kṛṣṇa-paramotkṛṣṭa- kṛpayā bhajanaṁ janam |

loke vikhyāpayan vyaktaṁ bhagavad-bhakti-lampaṭaḥ ||40||

śrī-nārada uvāca—

bhavān viprendra kṛṣṇasya mahānugraha-bhājanam |

yasyedṛśaṁ dhanaṁ dravyam audaryaṁ vaibhavaṁ tathā ||41||

sārdham āpadakaṁ tac ca sarvam eva mahā-mate |

dṛṣṭaṁ hi sākṣād asmābhir asmiṁs tīrtha-vare’dhunā ||42||

vidvad-vareṇa tenokto na tv idaṁ sa mahā-muniḥ |

svāmin kiṁ mayi kṛṣṇasya kṛpā-lakṣaṇaṁ īkṣitam ||43||

ahaṁ varākaḥ ko nu syāṁ dātuṁ śaknomi vā kiyat |

vaibhavaṁ vartate kiṁ me bhagavad-bhajanaṁ kutaḥ ||44||

kintu dakṣiṇa-deśe yo mahā-rājo virājate |

sa hi kṛṣṇa-kṛpā-pātraṁ yasya deśe surālayaḥ ||45||

sarvato bhikṣavo yatra tairthikābhyāgatādayaḥ |

kṛṣṇārpitānnaṁ bhuñjānā bhramanti sukhinaḥ sadā ||46||

rājadhānī-samīpe ca sac-cid-ānanda-vigrahaḥ |

sākṣād ivāste bhagavān kāruṇyāt sthiratāṁ gataḥ ||47||

nityaṁ nava-navas tatra jāyate paramotsavaḥ |

pūjā-dravyāni ceṣṭāni nūtanāni pratikṣaṇam ||48||

viṣṇor niveditais tais tu sarve tad-deśa-vāsinaḥ |

vaideśikaś ca bahavo bhojyante tena sādaram ||49||

puṇḍarīkākṣa-devasya tasya darśana-lobhataḥ |

mahā-prasāda-rūpānnād upabhoga-sukhāptitaḥ ||50||

sādhu-saṅgāti-lābhāc ca nānā-deśat samāgataḥ |

nivasanti sadā tatra santo viṣṇu-parāyaṇāḥ ||51||

deśaś ca deva-viprebhyo rājñā datto vibhajya saḥ |

nopadravo’sti tad-deśe ko’pi śoko’thavā bhayam ||52||

akṛṣṭa-pācyā sā bhūmir vṛṣṭis tatra yathā-sukham |

iṣṭāni phala-mūlāni sulabhāny ambarāni ca ||53||

sva-svadharma-kṛtaḥ sarvāḥ sukhinyaḥ kṛṣṇa-tat-parāḥ |

prajās tam anuvartante mahārājaṁ yathā sutāḥ ||54||

sa cāgarvāḥ sadā nīca- yoga-sevābhir acyutam |

bhajamāno’khilān lokān ramayaty acyuta-priyaḥ ||55||

tasyāgre vividhair nāma- gathā-saṅkīrtanaiḥ svayam |

nṛtyan divyāni gītāni gāyan vādyāni vādayan ||56||

bhrātṛ-bharyā-sutaiḥ pautrair bhṛtyāmātya-purohitaiḥ |

anyaiś ca svajanaiḥ sākaṁ prabhuṁ taṁ toṣayat sadā ||57||

te te tasya guṇa-vratāḥ kṛṣṇa-bhakty-anuvartinaḥ |

saṅkhyatuṁ kati kathyante jñāyante kati vā mayā ||58||

śrī-parīkṣid uvāca—

tato nṛpa-varaṁ draṣṭuṁ tad-deśe nārado vrajan |

deva-pūjotsavāsaktas tatra taraikṣata prajāḥ ||59||

harṣena vādayan vīṇāṁ rājadhānīṁ gato’dhikam |

viproktād api sampaśyan saṅgamyovāca taṁ nṛpam ||60||

śrī-nārada uvāca—

tvaṁ śrī-kṛṣṇa-kṛpā-pātram yasyedṛg rājya-vaibhavam |

sal-loka-guṇa-dharmārtha- jñāna-bhaktibhir anvitam ||61||

śrī-parīkṣid uvāca—

tat tad vistārya kathayann āśliṣyan bhūpatiṁ muhuḥ |

prasasaṁśa guṇān gāyan vīṇayā vaiṣṇavottamaḥ ||62||

sārvabhaumo muni-varaṁ sampūjya prāśrito’bravīt |

nija-ślāgha-bharāj jāta- lajjā-namita-mastakaḥ ||63||

devarṣe’lpāyuṣaṁ svalpaiśvaryam alpa-pradaṁ naram |

asvatantraṁ bhayākrantaṁ tāpa-traya-niyantritam ||64||

kṛṣṇānugraha-vākyasyāpy ayogyam avicārataḥ |

tadīya-karuṇā-pātraṁ kathaṁ māṁ manyate bhavān ||65||

devā eva dayā-pātraṁ viṣṇor bhagavataḥ kila |

pūjyamāna narair nityaṁ tejomaya-śarīriṇaḥ ||66||

niṣpāpāḥ sāttvikā duḥkha- rahitāḥ sukhinaḥ sadā |

svacchandācāra-gatayo bhakteccha-vara-dāyakāḥ ||67||

yeṣāṁ hi bhogyam amṛtaṁ mṛtyu-roga-jarādi-hṛt |

svecchayopanataṁ kṣut-tṛd- bādhābhāve’pi tuṣṭidam ||68||

vasanti bhagavan svarge mahā-bhāgya-balena ye |

yo nṛbhir bhārate varṣe sat-puṇyair labhyate kṛtaiḥ ||69||

mune viśiṣṭas tatrāpi teṣām indraḥ purandaraḥ |

nigrahe’nugrahe’pīśo vṛṣṭibhir loka-jīvanaḥ ||70||

trilokīśvaratā yasya yugānām eka-saptatim |

yāśvamedha-śatenāpi sarvabhaumasya durlabhā ||71||

haya uccaiḥśravā yasya gaja airāvato mahān |

kāmadhug gaur upavanaṁ nandanaṁ ca virājate ||72||

pārijātādayo yatra vartante kāma-pūrakāḥ |

kāma-rūpa-dharāḥ kalpa- drumāḥ kalpa-latanvitāḥ ||73||

yeṣām ekena puṣpena yathā-kāmaṁ susidhyati |

vicitra-gīta-vāditra- nṛtya-veṣāśanādikam ||74||

aḥ kiṁ vacyaṁ paraṁ tasya saubhagyaṁ bhagavān gataḥ |

kaniṣṭha-bhrātṛtāṁ yasya viṣṇur vāmana-rūpa-dhṛk ||75||

apadbhyo yam asau rakṣan harṣayan yena vistṛtam |

sākṣāt svī-kurute pūjāṁ tad vetsi tvam utāparam ||76||

iti śrī-bṛhad-bhāgavatāmṛte bhagavat-kṛpā-sāra-nirdhāra-khaṇḍe

bhaumo nāma prathamo'dhyāyaḥ

|| 1.1 ||

--o)0(o--

(1.2)

### dvitīyo'dhyāyaḥ

śrī-parīkṣid uvāca—

praśasya taṁ mahārājaṁ svargato munir aikṣata |

rājamānaṁ sabhā-madhye viṣṇuṁ deva-gaṇair vṛtam ||1||

vicitra-kalpa-druma-puṣpa-mālā-

vilepa-bhūṣā-vasanāmṛtādyaiḥ |

samarcitaṁ divyataropacāraiḥ

sukhopaviṣṭaṁ garuḍasya pṛṣṭhe ||2||

bṛhaspati-prabhṛtibhiḥ stūyamānaṁ maharṣibhiḥ |

lālyamānam adityā tān harṣayantaṁ priyoktibhiḥ ||3||

siddha-vidyadhra-gandharvāp- sarobhibhir vividhaiḥ stavaiḥ |

jaya-śabdair vādya-gīta- nṛtyaiś ca paritoṣitam ||4||

śakrāyābhayam uccoktyā daityebhyo dadatāṁ dṛḍham |

kīrtyārpyamānaṁ tāmbūlaṁ carvantaṁ līlayāhṛtam ||5||

śakraṁ ca tasya māhātmyaṁ kīrtayantaṁ muhur muhuḥ |

svāmi-kṛtopakāraṁś ca varṇayantaṁ mahā-mudā ||6||

sahasra-nayanair aśru- dhārā-varṣantam āsane |

svīye niṣaṇṇaṁ tat-pārśve rājantaṁ sva-vibhūtibhiḥ ||7||

atha viṣṇuṁ nijāvāse gacchantam anugamya tam |

sabhāyām āgataṁ śakraṁ āśasyovāca nāradaḥ ||8||

śrī-nārada uvāca—

kṛtānukalpitas tvaṁ yat sūrya-candra-yamādayaḥ |

tavājñā-kariṇaḥ sarve loka-pālāḥ pare kim u ||9||

munayo’smādṛśo vaśyāḥ śrutayas tvāṁ stuvanti hi |

jagadīśatayā yat tvaṁ dharmādharma-phala-pradaḥ ||10||

aho nārāyaṇo bhrātā kānīyān yasya sodaraḥ |

sad-dharmaṁ mānayan yasya vidadhāty ādaraṁ sadā ||11||

śrī-parīkṣid uvāca—

ittham indrasya saubhagya- vaibhavaṁ kīrtayan muhuḥ |

devarṣir vādayan vīṇāṁ ślāghamāno nanarta tam ||12||

tato’bhivādya devarṣim uvācendraḥ śanair hriyā |

bho gandharva-kalābhijñā kiṁ mām upahasann asi ||13||

asya na svarga-rājasya vṛttaṁ vetsi tvam eva kim |

kati varān ito daitya- bhityāsmābhir na nirgatam ||14||

ācaran balir indratvam asurān eva sarvataḥ |

sūryendv-ādy-adhikāreṣu nyayunkta kratu-bhāga-bhuk ||15||

tato nas tāta-mātṛbhyāṁ tapobhir vitatair dṛḍhaiḥ |

toṣito’py aṁśa-mātṛeṇa gato bhrātṛtvam acyutaḥ ||16||

tathāpy ahatvā tān chatrūn kevalaṁ nas trapa-kṛtā |

māyā-yacanayādāya bale rājyam dadau sa me ||17||

spardhāsūyādi-doṣeṇa brahma-hatyādi-pāpataḥ |

nitya-pāta-bhayenāpi kiṁ sukhaṁ svarga-vāsinām ||18||

kiṁ ca māṁ praty upendrasya viddhy upekṣaṁ viśeṣataḥ |

sudharmāṁ pārijātaṁ ca svargān mārtyaṁ nināya saḥ ||19||

gopālaiḥ kriyamānaṁ me nyahan pūjāṁ cirantanīm |

akhaṇḍaṁ khāṇḍvākhyaṁ me priyaṁ dahitavān vanam ||20||

trailokya-trāsa-kṛd-vṛtra- vadhārthaṁ prārthitaḥ purā |

audasinyaṁ bhajaṁs tatra prerayām āsa māṁ param ||21||

utsadya mām avajñāya madīyam amarāvatīm |

sarvopari sva-bhavanaṁ rācayām āsa nūtanam ||22||

ārādhana-balāt pitror agrahāc ca purodhasaḥ |

pūjāṁ svī-kṛtya naḥ sadyo yaty adṛśyaṁ nijaṁ padam ||23||

punaḥ satvaram āgatya svārghya-svī-karaṇād vayam |

anugrahyas tvayety ukto’smān ādiśati vañcayan ||24||

yāvan nāhaṁ samāyāmi tāvad brahmā śivo’thavā |

bhavadbhiḥ pūjanīyo’tra matto bhinnau na tau yataḥ ||25||

eka-mūrtis trayo devā viṣṇu-rudra-pitāmahāḥ |

ity ādi śāstra-vacanaṁ bhavadbhir vismṛtaṁ kim u ||26||

vāso’syāniyato’smābhir agamyo muni-durlabhaḥ |

vaikuṇṭhe dhruva-loke ca kṣirābdhau ca kadācana ||27||

samprati dvārakāyāṁ ca tatrāpi niyamo’sti na |

kadācit pāṇḍavāgāre mathurāyāṁ kadācana ||28||

puryāṁ kadācit tatrāpi gokule ca vanād vane |

itthaṁ tasyāvaloko’pi durlabho naḥ kutaḥ kṛpā ||29||

parameṣṭhi-suta-śreṣṭha kintu sva-pitaraṁ hareḥ |

anugraha-padaṁ viddhi lakṣmīkānta-suto hi saḥ ||30||

yasyaikasmin dine śakrā mādṛśāḥ syuś caturdaśa |

manv-ādi-yuktā yasyāhas catur-yuga-sahasrakam ||31||

niśā ca tāvatītthaṁ yā- ho-rātrāṇāṁ śata-trayī |

ṣaṣṭy-uttarā bhaved varṣaṁ yasyāyus tac chataṁ smṛtam ||32||

lokānāṁ loka-palānām api sraṣṭādhikāra-daḥ |

pālakaḥ karma-phala-do rātrau saṁharakaś ca saḥ ||33||

sahasra-śirṣā yal-loke sa mahā-puruṣaḥ sphuṭam |

bhuñjāno yajña-bhāgaughaṁ vasaty ānanda-daḥ sadā ||34||

itthaṁ yukti-sahasraiḥ sa śrī-kṛṣṇasya kṛpāspadam |

kiṁ vaktavyaṁ kṛpā-pātram iti kṛṣṇaḥ sa eva hi ||35||

tac chruti-smṛti-vākyebhyaḥ prasiddhaṁ jñāyate tvayā |

anyac ca tasya māhātmyaṁ tal-lokānām api prabho ||36||

śrī-parīkṣid uvāca—

indrasya vacanaṁ śrutvā sādhu bhoḥ sādhv iti bruvan |

tvāravān brahmaṇo lokaṁ bhagavān nārado gataḥ ||37||

yajñānāṁ mahatāṁ tatra brahmarṣibhir anāratam |

bhaktyā vitāyamānānāṁ praghoṣaṁ dūrato’śṛṇot ||38||

dadarśa ca tatas teṣu prasannaḥ parameśvaraḥ |

mahā-puruṣa-rūpeṇa jāta-maṇḍala-maṇḍitaḥ ||39||

sahasra-mūrdhā bhagavān yajña-mūrtiḥ śriyā saha |

āvirbhūyādadād bhagān ānandayati yājakān ||40||

padmayoneḥ praharṣārthaṁ dravya-jātaṁ niveditam |

sahasra-pāṇibhir vaktra- sahaśreṣv arpayan adan ||41||

dattveṣṭān yajamānebhyo varān nidrā-gṛhaṁ gataḥ |

lakṣmī-saṁvāhyamānāṅghrir nidrām ādatta līlayā ||42||

tad-ājñayā ca yajñeṣu niyujyarṣīn nijātmajān |

brahmāṇḍa-kārya-caryārthaṁ svaṁ dhiṣṇyaṁ vidhir āgataḥ ||43||

parameṣṭhy āsane tatra sukhāsīnaṁ nija-prabhoḥ |

mahima-śravaṇākhyāna- paraṁ sāsrāṣṭa-netrakam ||44||

vicitra-paramaiśvarya- samāgrī-pariṣevitam |

sva-tātaṁ nārado’bhyetya praṇamyovāca daṇḍavat ||45||

śrī-nārada uvāca—

bhavān eva kṛpā-pātraṁ dhruvaṁ bhagavato hareḥ |

prajāpati-patir yo vai sarva-loka-pitāmahaḥ ||46||

ekaḥ sṛjati pātay atti bhuvanāni caturdaśa |

brahmāṇḍasyeśvaro nityaṁ svayambhūr yaś ca kathyate ||47||

sabhāyāṁ yasya vidyante mūrtimanto’rtha-bodhakaḥ |

yac-catur-vaktrato jātaḥ purāṇa-nigamādayaḥ ||48||

yasya lokaś ca niśchidra- sva-dharmācara-niṣṭhayā |

madādi-rahitaiḥ sadbhir labhyate śata-janmabhiḥ ||49||

yasyopari na vartate brahmāṇḍe bhavanaṁ param |

loko nārāyaṇasyāpi vaikuṇṭhākhyo yad-antare ||50||

yasmin nityaṁ vaset sākṣād mahā-puruṣa-vigrahaḥ |

sa padmanābho yajñānāṁ bhagān aśnan dadāt phalān ||51||

paramānveṣaṇāyāsair yasyoddeśo’pi na tvayā |

puro prāptaḥ paraṁ dṛṣṭas tapobhir hṛdi yaḥ kṣaṇam ||52||

tat satyam asi kṛṣṇasya tvam eva nitarāṁ priyaḥ |

aho nūnaṁ sa eva tvaṁ līlā-nānā-vapur-dharaḥ ||53||

śrī-parīkṣid uvāca—

itthaṁ māhātmyam udgāyan vistarya brahmaṇo’sakṛt |

śakra-proktaṁ sva-dṛṣṭaṁ ca bhaktyāsit taṁ naman muniḥ ||54||

śṛṇvann eva sa tad-vākyaṁ dāso’smīti muhur vadan |

catur-vaktro’sta-karṇānāṁ pidhāne vyagratāṁ gataḥ ||55||

aśravya-śravaṇāj jātaṁ kopaṁ yatnena dhārayan |

sva-putraṁ nāradaṁ prāha sākṣepaṁ catur-ānanaḥ ||56||

śrī-brahmovāca—

ahaṁ na bhagavān kṛṣṇa iti tvaṁ kiṁ pramāṇataḥ |

yuktitaś ca mayābhikṣṇaṁ bodhito’si na bālyataḥ ||57||

tasya śaktir mahā-māyā dāsīvekṣa-pathe sthitā |

sṛjatīdaṁ jagat pāti sva-guṇaiḥ saṁharaty api ||58||

tasya eva vayaṁ sarve’py adhīnā mohitās tayā |

tan na kṛṣṇa-kṛpā-leśā- syāpi pātram avehi mām ||59||

tān māyayaiva satataṁ jagato’haṁ guruḥ prabhuḥ |

pitāmahaś ca kṛṣṇasya nābhi-padma-samudbhavaḥ ||60||

tapasvy ārādhakas tasyety ādyair guru-madair hataḥ |

brahmāṇḍāvaśyakāpāra- vyāparāmarṣa-vihvalaḥ ||61||

bhūta-prāyātma-lokīya- nāśa-cintā-niyantritaḥ |

sarva-grāsi-mahā-kālād bhīto muktiṁ paraṁ vṛṇe ||62||

tad-arthaṁ bhagavat-pūjāṁ kārayāmi karomi ca |

āvāso jagad-īśasya tasya vā na kva vidyate ||63||

veda-pravartanāyāsau bhagaṁ gṛhṇāti kevalam |

svayaṁ sampādita-preṣṭha- yajñasyānugrahāya ca ||64||

vicārācārya buddhyasva sa hi bhakty-eka-vallabhaḥ |

kṛpāṁ tanoti bhakteṣu nābhakteṣu kadācana ||65||

bhaktir dure’stu tasmin me nāparādhā bhavanti cet |

bahu-manye tad ātmānāṁ nāham agaḥsu rudravat ||66||

mad āpta-vara-jāto’sau sarva-lokopatāpakaḥ |

hiraṇyakaśipur duṣṭo vaiṣṇava-droha-tat-paraḥ ||67||

śrīman-nṛsiṁha-rūpeṇa prabhunā saṁhṛto yadā |

tadāhaṁ sa-paīrvāro vicitra-stava-pāṭavaiḥ ||68||

stuvan sthitvā bhayād dūre’paṅga-dṛṣṭyāpi nādṛtaḥ |

prahlādasyābhiśeke tu vṛtte tasmin prasādataḥ ||69||

śanair upasṛto’bhyārṇam ādiṣṭo’ham idaṁ ruṣā |

maivaṁ varo’surāṇāṁ te pradeyaḥ padmasambhava ||70||

tathāpi rāvaṇādibhyo duṣṭebhyo’haṁ varān adam |

rāvaṇasya tu yat karma jihvā kasya gṛṇāti tat ||71||

mayā dattādhikārāṇāṁ śakrādīnāṁ mahā-madaiḥ |

sadā hata-vivekānāṁ tasminn agaṁsi saṁsmara ||72||

vṛṣṭi-yuddhādinendrasya govardhana-makhādiṣu |

nandāharaṇa-vāṇīya- dhenv-ādānādināppateḥ ||73||

yamasya ca tad-ācāryāt- maja-durmaraṇādinā |

kuverasyāpi dusceṣṭa- śaṅkhacūḍā-kṛtādinā ||74||

adho loke tu daiteyā vaiṣṇava-droha-kāriṇaḥ |

sarpaś ca sahaja-krodha- duṣṭā kāliya-bandhavaḥ ||75||

sampraty api mayā tasya svayaṁ vatsās tathārbhakāḥ |

vṛndāvane pālyamāna bhojane māyayā hṛtaḥ ||76||

tato vīkṣya mahāścaryaṁ bhīṭa stutvā namann api |

dhṛṣṭo’haṁ vañcitas tena gopa-bālaka-līlayā ||77||

tasya svabhavikasyābja- prasādekṣaṇa-mātrataḥ |

iṣṭaḥ svaṁ bahu-manye sma tat-priya-vraja-bhū gateḥ ||78||

tatrātmānaś cira-sthityā- parādhāḥ syur iti trasan |

apasaraṁ kim anyais tan nijāsaubhagya-varṇaṇaiḥ ||79||

atha brahmāṇḍa-madhye’smin tādṛṅ nekṣe kṛpāspadam |

viṣṇoḥ kintu mahādeva eva khyātaḥ sakheti yaḥ ||80||

yaś ca śrī-kṛṣṇa-padābja- rasenonmāditaḥ sadā |

avadhīrita-sarvārtha- paramaiśvarya-bhogakaḥ ||81||

asmādṛśo viṣayino bhogāsaktān hasann iva |

dhusturārkāsthi-mālā-dhṛg nagno bhasmānulepanaḥ ||82||

viprakīrṇa-jāta-bhara unmatta iva ghūrṇate |

tathā sva-gopanāsaktaḥ kṛṣṇa-padābja-saucajam |

gaṅgāṁ mūrdhni vahan harṣān nṛtyaṁś ca layate jagat ||83||

kṛṣṇa-prasādāt tenaiva mādṛśam adhikāriṇām |

abhiṣṭārpayituṁ muktis tasya patnyāpi śakyate ||84||

aho sarve’pi te muktāḥ śiva-loka-nivāsinaḥ |

muktās tat-kṛpayā kṛṣṇa- bhaktāś ca kati nābhavan ||85||

kṛṣṇāc chivasya bhedekṣā mahā-doṣa-karī matā |

ago bhagavatā svasmin kṣamyate na śive kṛtam ||86||

śiva-datta-varonmattāt tripureśvarato bhayāt |

tathā vṛkāsurādeś ca saṅkaṭaṁ paramaṁ gataḥ ||87||

śivaḥ samuddhṛto’nena harṣitaś ca vaco-'mṛtaiḥ |

tad-antaraṅga-sad-bhaktyā kṛṣṇena vaśa-vartinā |

svayam ārādhyate cāsya māhātmya-bhara-siddhaye ||88||

tiṣṭhatāpi svayaṁ sākṣāt kṛṣṇenāmṛta-manthane |

prajāpatibhir ārādhya sa gaurī-prāṇa-vallabhaḥ ||89||

samānayya viṣaṁ ghoraṁ pāyayitvā vibhūṣitaḥ |

mahā-mahima-dhārābhir abhiṣiktaś ca tat sphuṭam ||90||

purāṇāny eva gāyanti dayālutvaṁ harer hare |

jñāyate hi tvayāpy etat paraṁ ca smāryatāṁ mune ||91||

śrī-parīkṣid uvāca—

guruṁ praṇamya taṁ gantuṁ kailāsaṁ girim utsukaḥ |

ālakṣyoktaḥ punas tena sva-putraḥ putra-vatsale ||92||

śrī-brahmovāca—

kuvereṇa purārādhya bhaktyā rudro vaśī-kṛtaḥ |

brahmāṇḍābhyantare tasya kailāse’dhikṛte girau ||93||

tad-vidik-pāla-rūpena tad-yogya-parivārakaḥ |

vasaty āviskṛta-svalpa- vaibhavaḥ sann umā-pati ||94||

yathā hi kṛṣṇo bhagavān mādṛśaṁ bhakti-yantritaḥ |

mama loke svarādau ca vasaty ucita-līlayā ||95||

atha vayu-purāṇasya matam etad bravīmy aham |

śrī-mahādeva-lokas tu saptāvaraṇato bahiḥ ||96||

nityaḥ sukhamayaḥ satyo labhyas tat-sevakottamaiḥ |

samāna-mahima-śrīmat- parivāra-gaṇāvṛtaḥ ||97||

mahā-vibhūtimān bhāti sat-paricchada-maṇḍitaḥ |

śrīmat-saṅkarṣaṇaṁ svasmād abhinnaṁ tatra so’rcayan |

nijeṣṭa-devatatvena kiṁ vā nātanute’dbhutam ||98||

tatra gantuṁ bhavān śaktaḥ śrī-śive śuddha-bhaktimān |

abhigamya tam āśritya kṛpāṁ kṛṣṇasya paśyatu ||99||

ity evaṁ śikṣito mataḥ śiva-kṛṣṇeti kīrtayan |

nāradaḥ śiva-lokaṁ taṁ prayātaḥ kautukād iva ||100||

iti śrī-bṛhad-bhāgavatāmṛte bhagavat-kṛpā-sāra-nirdhāra-khaṇḍe

divyo nāma dvitīyo'dhyāyaḥ

|| 1.2 ||

--o)0(o--

(1.3)

### tṛtīyo'dhyāyaḥ

śrī-parīkṣid uvāca—

bhagavantaṁ haraṁ tatra bhāvāviṣṭatayā hareḥ |

nṛtyantaṁ kīrtayantaṁ ca kṛta-saṅkarṣaṇārcanam ||1||

bhṛśāṁ nandīśvarādīmś ca ślāghamānaṁ nijānugān |

prītyā sa-jaya-śabdāni gītā-vadyāni tanvataḥ ||2||

devīṁ comaṁ praśaṁsantaṁ karatālīṣu kovidam |

dūrād dṛṣṭvā munir hṛṣṭo’namad vīnāṁ ninādayan ||3||

paramānugṛhīto’si kṛṣṇasyeti muhur muhuḥ |

jagau sarvaṁ ca pitroktaṁ susvaraṁ samakīrtayat ||4||

atha śrī-rudra-pādābja- reṇu-sparśana-kāmyayā |

samīpe’bhyagataṁ devo vaikuṇṭhasya priyaṁ munim ||5||

ākṛṣyāśliṣya sammattaḥ śrī-kṛṣṇa-rasa-dhārayā |

bhṛśāṁ papraccha kiṁ bruṣe brahma-putreti sādaram ||6||

tataḥ śrī-vaiṣṇava-śreṣṭha- sambhāṣaṇa-rasāplutam |

santyakta-nṛtya-kutukaṁ mita-priya-janāvṛtam ||7||

pārvatī-prāṇa-nāthaṁ taṁ vṛṣyāṁ vīrāsanena saḥ |

āsīnaṁ prāṇaman bhaktyā paṭhan rudra-sad-aṅgakam ||8||

jagadīśatva-māhātmya- prakāśana-paraiḥ stavaiḥ |

astaud vivṛtya tasmiṁś ca jagau kṛṣṇa-kṛpā-bharam ||9||

karṇau pidhāya rudro’sau sa-krodham avadad bhṛśām |

sarva-vaiṣṇava-mūrdhānyo viṣṇu-bhakti-pravartakaḥ ||10||

śrī-rudra uvāca—

na jātu jagad-īśo’haṁ nāpi kṛṣṇa-kṛpāspadam |

paraṁ tad-dāsa-dāsānāṁ sadānugraha-kāmukaḥ ||11||

śrī-parīkṣid uvāca—

sambhrānto’tha munir hitvā kṛṣṇenaikyena tat-stutim |

sāparādham ivātmānaṁ manyamāno’bravīc chanaiḥ ||12||

śrī-nārada uvāca—

satyam eva bhavān viṣṇor vaiṣṇavānāṁ ca durgamam |

nigūḍhāṁ mahima-śreṇiṁ vetti vijñāpayaty api ||13||

ato hi vaiṣṇava-śreṣṭhair īṣyate tvad-anugrahaḥ |

kṛṣṇaś ca mahimānaṁ te prīto vitanute’dhikam ||14||

kati varāṁś ca kṛṣṇena varā vividha-mūrtibhiḥ |

bhaktyā bhavantam ārādhya gṛhītaḥ kati santi na ||15||

śrī-parīkṣid uvāca—

iti śrutvā tu sahasā dhairyaṁ kartum aśaknuvan |

lajjito drutam utthāya nāradasya mukhaṁ haraḥ |

karābhyāṁ pidadhe dharṣtyaṁ mama tan na vader iti ||16||

anantaram uvācoccaiḥ sa-vismayam aho mune |

durvitarkyataraṁ līlā- vaibhavaṁ dṛśyatāṁ prabhoḥ ||17||

aho vicitra-gambhīra- mahimābdhir mad-īśvaraḥ |

vividheṣv aparadheṣu nopekṣeta kṛteṣv api ||18||

śrī-parīkṣid uvāca—

paramānandito dhṛtvā pādayor upaveśya tam |

nāradaḥ parituṣṭāva kṛṣṇa-bhakti-rasa-plutam ||19||

śrī-nārada uvāca—

nāparādhāvakāśas te preyasaḥ kaścid acyute |

kadācil loka-dṛṣṭyāpi jāto nāsmin prakāśate ||20||

sva-bāhu-bala-dṛptasya sādhūpadrava-kāriṇaḥ |

māyā-baddhāniruddhasya yudhyamānasya cakriṇā ||21||

hata-prāyasya bāṇasya nija-bhaktasya putravat |

pālitasya tvayā prāṇa- rakṣārthaṁ śrī-hariḥ stutaḥ ||22||

sadyo hitvā svayaṁ prīto dattvā nija-svarūpatām |

bhavat-pārṣadatāṁ ninye tāṁ durāpāṁ surair api ||23||

bhavāṁś ca vaiṣṇava-drohi- gārgyādibhyaḥ suduścaraiḥ |

tapobhir bhajamānebhyo nāvyalīkaṁ varaṁ dade ||24||

citraketu-prabhṛtayo’dhiyo’py aṁśāśritā hareḥ |

nindakā yadyapi svasya tebhyo’kupyās tathāpi na ||25||

kṛṣṇasya prītaye tasmāc chraiṣṭhyam apy abhivañchatā |

tad-bhaktataiva cāturya- viśeṣeṇārthitā tvayā ||26||

ato brahmādi-samprārthya- mukti-dānādhikāritām |

bhavate bhagavatyai ca durgāyai bhagavān adāt ||27||

aho brahmādi-duṣprāpe aiśvarye saty apīdṛśe |

tat sarvaṁ sukham apy ātmyam anādṛtyāvadhūtavat ||28||

bhāvāviṣṭaḥ sadā viṣṇor mahonmāda-gṛhītavat |

ko’nyaḥ patnyā samaṁ nṛtyed gaṇair api dig-ambaraḥ ||29||

dṛṣṭo’dya bhagavad-bhakti- lāmpaṭya-mahimādbhutaḥ |

tad bhavān eva kṛṣṇasya nityaṁ parama-vallabhaḥ ||30||

āḥ kiṁ vācyānavacchinnā kṛṣṇasya priyatā tvayi |

tvat-prasādena bahavo’nye pi tat-priyatāṁ gataḥ ||31||

pārvatyāś ca prasādena bahavas tat-priyāḥ kṛtāḥ |

tattvābhijñā viśeṣeṇa bhavator iyam eva hi ||32||

kṛṣṇasya bhaginīvaiṣā sneha-pātraṁ sadāmbikā |

ata eva bhavān ātmā- rāmo’py etām apekṣate ||33||

vicitra-bhagavan-nāma- saṅkīrtana-kathotsavaiḥ |

sademaṁ rāmayan viṣṇu- jana-saṅga-sukhaṁ bhajet ||34||

śrī-parīkṣid uvāca—

tato maheśvaro mātas trāpāvanamitānanaḥ |

nāradaṁ bhagavad-bhaktam avadad vaiṣṇavāgraṇīḥ ||35||

śrī-maheśa uvāca—

aho bata mahat kaṣṭāṁ tyakta-sarvābhimāna he |

kvāhaṁ sarvābhimanānāṁ mūlaṁ kva tvādṛśeśvaraḥ ||36||

lokeśo jñāna-do jñānī mukto mukti-prado’py aham |

bhakto bhakti-prado viṣṇor ity ādy-ahaṅkriyāvṛtaḥ ||37||

sarva-grāsa-kare ghore mahā-kāle samāgate |

vilajje’śeṣa-saṁhāra- tamasaṁ sva-prayojanāt ||38||

mayi nārada varteta kṛpā-leśo’pi ced dhareḥ |

tada kiṁ pārijātoṣā- haraṇādau mayā raṇaḥ ||39||

kiṁ mām ārādhayed dāsaṁ kim etac cādiśet prabhuḥ |

svāgamaiḥ kalpitais tvaṁ ca janān mad-vimukhān kuru ||40||

avayor mukti-dātṛtvaṁ yad bhavān stauti hṛṣṭavat |

tac cāti-daruṇaṁ tasya bhaktānāṁ śruti-duḥkhadam ||41||

tat kṛṣṇa-pārṣada-śreṣṭha ma māṁ tasya dayāspadam |

viddhi kintu kṛpā-sāra- bhājo vaikuṇṭha-vāsinaḥ ||42||

yaiḥ sarvaṁ tṛṇavat tyaktvā bhaktyārādhya priyaṁ harim |

sarvārtha-siddhayo labdhvā- paṅga-dṛṣṭyāpi nādṛtaḥ ||43||

tyakta-sarvābhimānā ye samasta-bhaya-varjitam |

vaikuṇṭhaṁ sac-cid-ānandaṁ guṇātītaṁ padaṁ gatāḥ ||44||

tatra ye sad-cid-ānanda- dehāḥ parama-vaibhavam |

samprāptuṁ sac-cid-ānandaṁ hari-sārṣṭiṁ ca nābhajan ||45||

harer bhaktyā paraṁ prītā bhaktān bhaktiṁ ca sarvataḥ |

rakṣanto vardhayantaś ca sañcaranti yadṛcchayā ||46||

muktān upahasantīva vaikuṇṭhe satataṁ prabhum |

bhajantaḥ pakṣi-vṛkṣādi- rūpaiḥ vividha-sevayā ||47||

kamalā-lālyamānāṅghri- kamalaṁ moda-vardhanam |

sampaśyanto hariṁ sākṣād ramante saha tena ye ||48||

aho kāruṇya-mahima śrī-kṛṣṇasya kuto’nyataḥ |

vaikuṇṭha-vaikuṇṭha-loke ye’jasraṁ tadīyeṣu ca rājate ||49||

yasmin mahā-madāśrāntaṁ prabhoḥ sankīrtanādibhiḥ |

vicitrām antarā bhaktiṁ nāsty anyat prema-vāhinīm ||50||

aho tat-paramānanda- rasābdher mahimādbhutaḥ |

brahmānandas tulāṁ nārhet yat-kanārdhāṁśakena ca ||51||

sa vaikuṇṭhas tadīyaś ca tatratyam akhilaṁ ca yat |

tad eva kṛṣṇa-pādābja- para-premānukampitam ||52||

tādṛk kāruṇya-pātrāṇāṁ śrīmad-vaikuṇṭha-vāsinām |

matto’dhikataras tat-tan- mahimā kiṁ nu varṇyatām ||53||

pañca-bhautika-dehā ye martya-loka-nivāsinaḥ |

bhagavad-bhakti-rasikā namasyā mādṛśāṁ sadā ||54||

śrī-kṛṣṇa-caraṇāmbhojār- pitātmāno hi ye kila |

tad-eka-prema-labhāśā- tyaktārtha-jana-jīvanāḥ ||55||

aihikāmūṣmikāśeṣa- sādhya-sādhana-nispṛhāḥ |

jāti-varṇāśramācāra- dharmādhīnatva-pāragāḥ ||56||

ṛṇa-trayādi-nirmuktā veda-mārgāti-gā api |

hari-bhakti-balāvegād akutaścid bhayaḥ sadā ||57||

nānyat kim api vāñchanti tad-bhakti-rasa-lampaṭāḥ |

svargāpavarga-narakeṣv api tulyārtha-darśinaḥ ||58||

bhagavān iva satyaṁ me ta eva parama-priyāḥ |

parama-prārthanīyāś ca mama taiḥ saha saṅgamaḥ ||59||

nāradāham idaṁ mānye tādṛśānāṁ yataḥ sthitiḥ |

bhavet sa eva vaikuṇṭha- loko nātra vicāraṇā ||60||

kṛṣṇa-bhakti-sudhā-pānād deha-daihika-vismṛteḥ |

teṣāṁ bhautika-dehe’pi sac-cid-ānanda-rūpatā ||61||

paraṁ bhagavatā sākaṁ sākṣāt-krīḍā-paramparaḥ |

sadānubhavituṁ tair hi vaikuṇṭho’pekṣyate kvacit ||62||

ato hi sarve tatratyā mayoktāḥ sarvato’dhikāḥ |

dayā-viśeṣa-viṣayāḥ kṛṣṇasya parama-priyāḥ ||63||

śrī-pārvaty uvāca—

tatrāpi śrīr viśeṣeṇa prasiddhā śrī-hari-priyā |

tādṛg vaikuṇṭha-vaikuṇṭha- vāsinām īśvarī hi sā ||64||

yasyāḥ kaṭākṣa-pātena loka-pāla-vibhūtayaḥ |

jñānaṁ viraktir bhaktiś ca sidhyanti yad-anugrahāt ||65||

yā vihāyādareṇāpi bhajamānān bhavādṛśān |

vavre tapobhir ārādhya nirapekṣaṁ ca tat priyam ||66||

karoti vasatiṁ nityaṁ yā ramye tasya vakṣasi |

pati-vratottamaśeṣa- vatareṣv anuyāty amum ||67||

śrī-parīkṣid uvāca—

tataḥ parama-harṣena kṣobhitātmālapān muniḥ |

jaya śrī-kamalā-kānta he vaikuṇṭha-pate hare ||68||

jaya vaikuṇṭha-loketi tatratya jayateti ca |

jaya kṛṣṇa-priye padme vaikuṇṭhādhīśvarīty api ||69||

athābhinandanāyāsyā vaikuṇṭhe gantuṁ utthitaḥ |

abhipretya hareṇoktaḥ kare dhṛtvā nivārya saḥ ||70||

śrī-maheśa uvāca—

kṛṣṇa-priyajanālokot- sukatā-vihata-smṛte |

na kiṁ smarasi yad bhūmau dvārakāyāṁ vasaty asau ||71||

rukmiṇī sā mahā-lakṣmīḥ kṛṣṇas tu bhagavān svayam |

tasyā aṁśāvatārā hi vāmanādi-samīpataḥ ||72||

sampūrṇā paripūrṇasya lakṣmīr bhagavataḥ sadā |

niṣevate padāmbhoje śrī-kṛṣṇasyaiva rukmiṇī ||73||

tasmād upaviśa brahman rahasyaṁ paramaṁ śanaiḥ |

karṇe te kathayāmy ekaṁ parama-śraddhayā śṛṇu ||74||

tvat-tātato mad-garuḍāditaś ca

śriyo’pi kāruṇya-viśeṣa-pātram |

prahlāda eva prathito jagatyāṁ

kṛṣṇasya bhakto nitarāṁ priyaś ca ||75||

bhagavad-vacanāni tvaṁ kiṁ nu vismṛtavān asi |

adhītāni purāṇeṣu ślokam etam na kiṁ smareḥ ||76||

nāham ātmānam āśāse mad-bhaktaiḥ sādhubhir vinā |

śriyaṁ cātyantikiṁ brahman yeṣāṁ gatir ahaṁ parā ||77||

mad-ādi-devatā-yonir nija-bhakta-vinoda-kṛt |

śrī-mūrtir api sā yogyā nāpekṣyā ko hi nautu tān ||78||

tatrāpy aśeṣa-bhaktānām upamānatayoditaḥ |

sākṣād-bhagavataivāsau prahlādo’tarkya-bhagyavān ||79||

tasya saubhāgyam asmābhiḥ sarvair lakṣmyāpy anuttamam |

sākṣād dhiraṇyakaśipor anubhūtaṁ vidāraṇe ||80||

punar punar varān ditsur viṣṇur muktiṁ na yācitaḥ |

bhaktir eva vṛtā yena prahlādaṁ taṁ namāmy aham ||81||

maryādā-laṅghakasyāpi gurv-ādeśākṛto mune |

asampanna-sva-vāg-jāla- satyātantasya yad baleḥ ||82||

dvāre tādṛg avasthānaṁ tuccha-dāna-phalaṁ kim u |

rakṣaṇaṁ duṣṭa-bāṇasya kiṁ nu mat-stava-kāritam ||83||

kevalaṁ tan-mahā-preṣṭha- prahlāda-prīty-apekṣayā |

kiṁ brūyāṁ param atrāste gaurī lakṣmyāḥ priyā sakhī ||84||

tad gatvā sutale śīghraṁ vardhayitvāśiṣaṁ gaṇaiḥ |

prahlādaṁ svayam āśliṣya mad-āśleṣāvaliṁ vadeḥ ||85||

aho na sahate’smākaṁ praṇāmaṁ saj-janāgraṇīḥ |

stutiṁ ca mā pramādi syāt tatra cet sukhaṁ icchasi ||86||

iti bṛhad-bhāgavatāmṛte bhagavat-kṛpā-sāra-nirdhāra-khaṇḍe

prapañcātīto nāma tṛtīyo'dhyāyaḥ

|| 1.3 |

--o)0(o--

(1.4)

### caturthyo'dhyāyaḥ

śrī-parīkṣid uvāca—

śrutvā mahāścaryam iveśa-bhāṣitaṁ

prahlāda-sandarśana-jāta-kautukaḥ |

hṛd-yānataḥ śrī-sutale gato’cirād

dhāvan praviṣṭaḥ puram āsuraṁ muniḥ ||1||

tāvad vivikte bhagavat-padāmbuja-

premṇollasad-dhyāna-visakta-cetasā |

śrī-vaiṣṇavāgryeṇa samīkṣya dūrataḥ

protthāya vipraḥ praṇato’ntikaṁ gataḥ ||2||

pīṭhe prayatnād upaveṣito’yaṁ

pūjāṁ purāvad vidhinārpyamānam |

sambhrānta-cetāḥ parihṛtya varṣān

harṣāsram āśleṣa-paro’vadat tam ||3||

śrī-nārada uvāca—

dṛṣṭaś cirāt kṛṣṇa-kṛpā-bharasya

pātraṁ bhavān me sa-phalaḥ śramo’bhūt |

ābālyato yasya hi kṛṣṇa-bhaktir

jātā viśuddhā na kuto’pi yāsīt ||4||

yayā sva-pitrā vihitāḥ sahasram

upadravā dāruṇa-vighna-rūpāḥ |

jitās tvayā yasya tavānubhāvāt

sarve’bhavān bhāgavatā hi daityāḥ ||5||

kṛṣṇāviṣṭo yo’smṛtātmeva matto

nṛtyan gāyan kampamāno rudaṁś ca |

lokān sarvān uddharan saṁsṛtibhyo

viṣṇor bhaktiṁ harṣayām āsa tanvan ||6||

kṛṣṇenāvirbhūya tīre mahābdheḥ

svāṅke kṛtvā lalito mātṛvad yaḥ |

brahmeśādīn kurvato’pi stavaughaṁ

padmāṁ cānādṛtya sammānito yaḥ ||7||

vitrastena brahmaṇā prārthito yaḥ

śrīmat-pādāmbhoja-mūle nipatya |

tiṣṭhann utthāpyottamāṅge karābjaṁ

dhṛtvāṅgeṣu śrī-nṛsiṁhena līḍhaḥ ||8||

yaś citra-citrāgraha-cāturī-cayair

utsṛjyamānaṁ hariṇā paraṁ padam |

brahmādi-samprārthyam upekṣya kevalaṁ

vavre’sya bhaktiṁ nija-janma-janmasu ||9||

yaḥ sva-prabhu-prītim apekṣya paitṛkaṁ

rājyaṁ svayaṁ śrī-narasiṁha-saṁstutau |

samprārthitāśeṣa-janoddhṛtīcchayā

svīkṛtya tad-dhyāna-paro’tra vartate ||10||

yaḥ pīta-vaso-'ṅghri-saroja-dṛṣṭyai

gacchan vanaṁ naimiṣakaṁ kadācit |

nārāyaṇenāhava-toṣitena

proktas tvayā hanta sadā jito’smi ||11||

śrī-parīkṣid uvāca—

evaṁ vadan nārado’sau hari-bhakti-rasārṇavaḥ |

tan-narma-sevako nṛtyan jitam asmābhir ity araut ||12||

śrī-nārada uvāca—

bho vaiṣṇava-śreṣṭha jitas tvayeti kiṁ

vacyaṁ mukundo balināpi nirjitaḥ |

pautreṇa daiteya-gaṇeśvareṇa te

samrakṣito dvāri tava prasādataḥ ||13||

itaḥ prabhṛti kartavyo nivāso niyato’tra hi |

mayābhibhūya dakṣādi- śāpaṁ yuṣmat-prabhāvataḥ ||14||

śrī-parīkṣid uvāca—

sva-ślāgha-sahanāśakto lajjāvanamitānanaḥ |

prahlādo nāradaṁ natvā gauravad avadac chanaiḥ ||15||

śrī-prahlāda uvāca—

bhagavān śrī-guro sarvaṁ svayam eva vicaryatām |

bālyena sambhavet kṛṣṇa- bhakter jñānam api sphuṭam ||16||

mahatām upadeśasya balād bodhottame sati |

harer bhaktau pravṛttānāṁ mahima-padakāni ca ||17||

vighnānabhibhavo bāle- sūpadeśaḥ sad-īhitam |

arta-prāṇi-dayā mokṣān anaṅgī-karaṇādi ca ||18||

kṛṣṇasyānugraho’py ebhyo nānumīyeta sattamaiḥ |

sa cāvirbhavati śrīmann adhikṛtyaiva sevakam ||19||

hanumad-ādi-vat tasya kāpi sevā kṛtāsti na |

paraṁ vighnākule citte smaraṇaṁ kriyate mayā ||20||

yan mad-viṣayakaṁ tasya lalanādi praśasyate |

mānyate māyikaṁ tat tu kaścil līlayitaṁ paraḥ ||21||

svabhāvikaṁ bhāvadṛk ca mānye svapnādi-vat tv aham |

satyaṁ bhavatu vāthāpi na tat-kāruṇya-lakṣaṇam ||22||

vicitra-sevā-dānaṁ hi hanumat-prabhṛtiṣv iva |

prabhoḥ prasādo bhakteṣu mataḥ sadbhir na cetarat ||23||

śrīman-nṛsiṁha-līlā ca mad-anugrahato na sā |

sva-bhakta-devatā-rakṣaṁ pārṣada-dvaya-mocanam ||24||

brahma-tat-tanayādīnāṁ kartuṁ vāk-satyatām api |

nija-bhakti-mahattvaṁ ca samyag darśayituṁ param ||25||

paramākiñcana-śreṣṭha yadaiva bhagavān dadau |

rājyaṁ mahyaṁ tadā jñātaṁ tat-kṛpāluś ca no mayi ||26||

taṁ bhraṁsayāmi sampadbhyo yasya vañchāmy anugraham |

ity ādyaḥ sākṣiṇas tasya vyahārā mahatām api ||27||

paśya me rājya-sambandhād bandhu-bhṛtyādi-saṅgataḥ |

sarvaṁ tad-bhajanaṁ līnaṁ dhig dhiṅ māṁ yan na rodimi ||28||

anyathā kiṁ viśālāyāṁ prabhunā viśrutena me |

punar-jāti-svabhāvaṁ taṁ prāptasyeva raṇo bhavet ||29||

ātma-tattvopadeśeṣu duṣpāṇḍityamayāsuraiḥ |

saṅgān nādyāpi me śuṣka- jñānāṁśo’pagato’dhamaḥ ||30||

kuto ataḥ śuddha-bhaktir me yayā syāt karuṇā prabhoḥ |

dhyāyan bāṇasya daurātmyaṁ tac-cihnaṁ niścinomi ca ||31||

baddhvā samrakṣya tasyātra rodhanāyāsty asau baleḥ |

dvārīti śrūyate kvāpi na jāne kutra so’dhunā ||32||

kadācit kārya-gatyaiva dṛśyate rāvaṇādi-vat |

durvāsasekṣito’traiva viśvāsāt tasya darśane ||33||

yasya śrī-bhagavat-prāptāv utkaṭecchā yato bhavet |

sa tatraiva labhetāmuṁ na tu vāso’sya lābha-kṛt ||34||

prākaṭyena sadātrāsau dvāre varteta cet prabhuḥ |

kiṁ yāyaṁ naimiṣaṁ dūraṁ draṣṭuṁ taṁ pīta-vāsasam ||35||

bhavatād bhavataḥ prasādato

bhagavat-sneha-vijṛmbhitaḥ kila |

mama tan-mahimā tathāpy aṇur

nava-bhakteṣu kṛpā-bharekṣayā ||36||

nirupādhi-kṛpārdra-citta he

bahu-daurbhāgya-nirūpaṇena kim |

tava śug-jananena paśya tat-

karuṇaṁ kimpuruṣe hanumati ||37||

bhagavann avadhehi mat-pitur

hananārthaṁ narasiṁha-rūpa-bhṛt |

sahasāvirabhūn mahā-prabhur

vihitārtho’ntaradhāt tadaiva saḥ ||38||

yathā-kāmam ahaṁ nāthaṁ samyag draṣṭuṁ ca nāśakam |

mahodadhi-taṭe’paśyaṁ tathaiva svapna-vat prabhum ||39||

hanumāṁs tu mahā-bhāgyas tat-sevā-sukham anvabhūt |

subahūni sahasrāṇi vatsarānām avighnakam ||40||

yo baliṣṭhatamo bālye deva-vṛnda-prasādataḥ |

samprāpta-sad-vara-vrato jara-maraṇa-varjitaḥ ||41||

aśeṣa-trāsa-rahito mahā-vrata-dharaḥ kṛtī |

mahā-vīro raghupater asādharaṇa-sevakaḥ ||42||

helā-vilaṅghitāgāḍha- śata-yojana-sāgaraḥ |

rakṣo-rāja-pura-sthārta- sītāśvāsana-kovidaḥ ||43||

vairī-santarjako laṅkā- dahako durga-bhañjakaḥ |

sītā-vārtā-haraḥ svāmi- gaḍhāliṅgana-gocaraḥ ||44||

sva-prabhor vāhakaḥ śreṣṭhaḥ śveta-cchatrika-pucchakaḥ |

sukhāsana-mahā-pṛṣṭhaḥ setu-bandha-kriyāgraṇīḥ ||45||

vibhīṣaṇārtha-sampadī rakṣo-bala-vināśa-kṛt |

viśālya-kariṇīm ausādhy- ānayana-śaktimān ||46||

sva-sainya-prāṇa-daḥ śrīmat- sānuja-prabhu-harṣakaḥ |

gato vahanataṁ bhartur bhaktyā śrī-lakṣmaṇasya ca ||47||

jaya-sampādakas tasya mahā-buddhi-parākramaḥ |

sat-kīrti-vardhano rakṣo- rāja-hantur nija-prabhoḥ ||48||

sītā-pramodanaḥ svāmi- sat-prasādaika-bhājanam |

ajñayāyātmeśvarasyātra sthito’pi virahāsahaḥ ||49||

ātmānaṁ nitya-tat-kīrti- śravaṇenopdhārayan |

tan-mūrti-pārśvatas tiṣṭhan rājate’dyāpi pūrvavat ||50||

svāmin kāpi-patir dāsya ity ādi vacanaiḥ khalu |

prasiddho mahimā tasya dāsyam eva prabhoḥ kṛpā ||51||

yadṛcchayā labdham api viṣṇor daśarathes tu yaḥ |

naicchan mokṣaṁ vinā dāsyaṁ tasmai hanumate namaḥ ||52||

mad-anuktaṁ ca māhātmyaṁ tasya vetti paraṁ bhavān |

gatvā kimpuruṣe varṣe dṛṣṭvā taṁ modam āpnuhi ||53||

śrī-parīkṣid uvāca—

aye mātar aho bhadram aho bhadram iti bruvan |

utpatyāsanataḥ khena muniḥ kimpuruṣaṁ gataḥ ||54||

tatrāpaśyad dhanumantaṁ rāmacandra-padābjayoḥ |

sākṣād ivārcana-rataṁ vicitrair vanya-vastubhiḥ ||55||

gandharvādibhir ānandād gīyamānaṁ rasāyanam |

rāmāyaṇaṁ ca śṛṇvantaṁ kampāśru-pulakācitam ||56||

vicitrair divya-divyaiś ca gadya-padyaiḥ sva-nirmitaiḥ |

stutim anyaś ca kurvāṇaṁ daṇḍavat praṇatir api ||57||

cukrośa nārado modāj jaya śrī-raghunātha he |

jaya śrī-janakī-kānta jaya śrī-lakṣmaṇāgraja ||58||

nijeṣṭa-svāmino nāma- kīrtana-śruti-harṣitaḥ |

utplutya hanumān dūrāt kaṇṭhe jagrāha nāradam ||59||

tiṣṭhan viyaty eva muniḥ praharṣan

nṛtyan padābhyāṁ kalayan karābhyām |

premāśru-dhārāṁ ca kapīśvarasya

prāpto daśāṁ kiñcid avocad uccaiḥ ||60||

śrī nārada uvāca—

śrīmān bhagavataḥ satyaṁ tvam eva parama-priyaḥ |

ahaṁ ca tat-priyo’bhuvam adya yat tvaṁ vyalokayam ||61||

śrī-parīkṣid uvāca—

kṣaṇāt sva-sthena devarṣiḥ praṇamya śrī-hanumatā |

raghuvīra-praṇāmāya samānītas tad-ālayam ||62||

kṛtābhivandanas tatra prayatnād upaveṣitaḥ |

sampattiṁ prema-jāṁ citrāṁ prāpto vīṇāśrito’bravīt ||63||

śrī-nārada uvāca—

satyam eva bhagavat-kṛpā-bhara-

syāspadaṁ nirupamaṁ bhavān param |

yo hi nityam ahaho mahā-prabhoś

citra-citra-bhajanāmṛtārṇavaḥ ||64||

dāsaḥ sakhā vāhanam āsanaṁ dhvajaḥ

chātrāṁ vitānaṁ vyajanaṁ ca vandī |

mantrī bhiṣag yodha-patiḥ sahāya-

śreṣṭho mahā-kīrti-vivardhanaś ca ||65||

samarpitātmā parama-prasāda-bhṛt

tadīya-sat-kīrti-kathaika-jīvanaḥ |

tad-aśritānanda-vivardhanaḥ sadā

mahattamaḥ śrī-garuḍādito’dhikaḥ ||66||

aho bhavān eva viśuddha-bhaktimān

paraṁ na sevā-sukhato’dhimanya yaḥ |

imaṁ prabhuṁ vācaṁ udāra-śekharaṁ

jagāda tad-bhakta-gaṇa-pramodinīm ||67||

bhava-bandha-cchide tasyai spṛhayāmi na muktaye |

bhavān prabhur ahaṁ dāsa iti yatra vilupyate ||68||

śrī-parīkṣid uvāca—

tato hanumān prabhu-pāda-padma-

kṛpā-viśeṣa-śravaṇendhanena |

pradīpitādau virahāgni-tapto

rudan chucārto munināha santvitaḥ ||69||

śrī-hanumān uvāca—

muni-varya kathaṁ śrīmad- rāmacandra-padāmbujaiḥ |

hīnaṁ rodayase dīnaṁ naiṣṭhūrya-smaraṇena mām ||70||

yadi syaṁ sevako’muṣya tadā tyajeya kiṁ haṭhāt |

nītaḥ sva-dayitaḥ pārśvaṁ sugrīvādyaḥ sakoṣalaḥ ||71||

sevā-saubhāgyato yaś ca mahā-prabhu-kṛto mahān |

anugraho mayi snigdhair bhavadbhir anumīyate ||72||

so’dhunā mathurā-puryām avatīrṇena tena hi |

praduskṛta-nijaiśvarya- parakaṣṭhā-vibhūtinā ||73||

kṛtasyānugrahasyāṁśaṁ pāṇḍaveṣu mahātmasu |

tulāyārhati no gantuṁ sumeruṁ mṛd-aṇur yathā ||74||

sa yeṣāṁ bālyatas tat-tad- viśeṣāpad-gaṇeraṇat |

dhairyaṁ dharmaṁ yaśo jñānaṁ bhaktiṁ premāpy adarśayat ||75||

sārathyaṁ pārṣadatvaṁ ca sevanaṁ mantri-dūtate |

vīrāsanānugamane cakre stuti-natir api ||76||

kiṁ va sa-sneha-kātaryāt teṣāṁ nācarati prabhuḥ |

sevā sakhyaṁ priyatvaṁ tad anyonyaṁ bhāti miśritam ||77||

yasya santata-vāsena sā yeṣāṁ rājadhānikā |

tapovanaṁ maharṣīnām abhūd vā sat-tapaḥ-phalam ||78||

śrī-parīkṣid uvāca—

śṛṇvann idaṁ kṛṣṇa-padābja-lālaso

dvārāvatī-santata-vāsa-lampaṭaḥ |

utthāya cotthāya mudāntarāntarā

śrī-nārado’nṛtyad alaṁ sa-huṅkṛtam ||79||

pāṇḍavānāṁ hanumāṁs tu kathā-rasa-nimagna-hṛt |

tan nṛtya-vardhitānandaḥ prastutaṁ varṇayaty alam ||80||

śrī-hanumān uvāca—

teṣām āpad-gaṇā eva sattamāḥ syuḥ susevitāḥ |

ye vidhāya prabhuṁ vyagraṁ sadyaḥ saṅgamayanti taiḥ ||81||

are prema-parādhīna vicārācāra-varjitaḥ |

niyojāyātha taṁ dautye sārathye’pi mama prabhum ||82||

nūnaṁ re pāṇḍavā mantram ausāḍhaṁ vātha kiñcana |

lokottaraṁ vijānīdhve mahā-mohana-mohanam ||83||

ity uktvā hanumān mataḥ pāṇḍaveya-yaśasvini |

utplutyotplutya muninā muhur nṛtyati vākti ca ||84||

aho mahā-prabho bhakta- vātsalya-bhara-nirjita |

karoṣy evam api svīya- cittākarṣaka-ceṣṭitā ||85||

mamāpi paramaṁ bhāgyaṁ pārthānāṁ teṣu madhyamaḥ |

bhīmaseno māṁ bhrātā kanīyān vayasā priyaḥ ||86||

svāsṛ-dānādi-sakhyena yaḥ samyāg anukampitaḥ |

tena tasyārjunasyāpi priyo mad-rūpavān dhvajaḥ ||87||

prabhoḥ priyatamānaṁ tu prasādaṁ paramaṁ vinā |

na sidhyati priyā sevā dāsānāṁ na phalaty api ||88||

tasmād bhāgavata-śreṣṭha prabhu-priyatamocitam |

tatra no gamanaṁ teṣāṁ darśanāśrayane tathā ||89||

ayodhyāyām tadānīṁ tu prabhunāviṣkṛtaṁ na yat |

mathuraika-pradeśe tad dvārakāyāṁ pradarśitam ||90||

paramaiśvarya-mādhurya- vaicitryaṁ vṛndaśo’dhunā |

brahma-rudrādi-dustarkyaṁ bhakta-bhakti-vivardhanam ||91||

śrī-nārada uvāca—

aḥ kim uktaṁ ayodhyāyāṁ iti vaikuṇṭhato’pi na |

uttiṣṭhottiṣṭha tat tatra gacchāvaḥ satvaraṁ sakhe ||92||

śrī-parīkṣid uvāca—

atha kṣaṇaṁ niśaśvāsa hanumān dhairya-sāgaraḥ |

jagāda nāradaṁ natvā kṣaṇaṁ hṛdi vimṛṣya saḥ |93||

śrī-hanumān uvāca—

śrīman-mahā-prabhos tasya preṣṭhānām api sarvathā |

tatra darśana-sevārthaṁ prayānaṁ yuktam eva naḥ ||94||

kintu tenādhunājasraṁ mahā-kāruṇya-mādhurī |

yathā prakāśyamānas te gambhīrā pūrvato’dhikā ||95||

vicitra-līlā-bhaṅgī ca tathā parama-mohinī |

munīnām apy abhijñānaṁ yayā syāt paramo bhramaḥ ||96||

aho bhavādṛśaṁ tāto yato loka-pitāmahaḥ |

veda-pravartakācāryo mohaṁ brahmāpy avindata ||97||

vānarāṇām abuddhīnāṁ mādṛśaṁ tatra kā kathā |

vetsi tvam api tad-vṛttaṁ tad viśaṅke’parādhataḥ ||98||

astāṁ vanānya-bhāvānāṁ dāsānāṁ paramā gatiḥ |

prabhor vicitrā līlaiva prema-bhakti-vivardhinī ||99||

athāpi sahajāvyāja- karuṇā-komalātmani |

avakra-bhāva-prakṛtāv ārya-dharma-pradarśake ||100||

eka-patnī-vrata-dhāre sadā vinaya-vṛddhayā |

lajjayāvanata-śrīmad- vadane’dho vilokane ||101||

jagad-rañjana-śīlāḍhye’yodhyā-pura-purandare |

mahā-rājādhirāje śrī- sītā-lakṣmaṇa-sevite ||102||

bharata-jyāyasī preṣṭha- sugrīve vānareśvare |

vibhīṣaṇāśrite cāpa- pāṇau daśarathātmaje ||103||

kauśalyā-nandane śrīmad- raghunātha-svarūpiṇi |

svasminn atyantikī prītir mama tenaiva vardhitā ||104||

tasmād atra vasāmy asya tādṛg-rūpam idaṁ sadā |

paśyan sākṣāt sa eveti pibaṁs tac-caritāmṛtam ||105||

yadā ca māṁ kadāpy artham uddiśya prabhur āhvayet |

mahānukampayā kiñcid dātuṁ sevā-sukhaṁ param ||106||

kiṁ vā mad-viṣaya-sneha- preritaḥ prāṇato mama |

rūpaṁ priyatamaṁ yat tat sandarśayitum īśvaraḥ ||107||

tada bhaveyaṁ tatrāśu tvaṁ tu gacchādya pāṇḍavān |

teṣāṁ gṛheṣu tat paśya paraṁ brahma narākṛti ||108||

svayam eva prasannaṁ yan muni-hṛd-vāg-agocaram |

manoharataraṁ citra- līlā-mādhurimākaram ||109||

bṛhad-vrata-dharān asmāṁs taṁś ca gārhasthya-dharmiṇaḥ |

samrājya-vyāpṛtan matvā māparādha-vṛto bhava ||110||

niḥspṛhaḥ sarva-kāmeṣu kṛṣṇa-pādānusevayā |

te vai parama-haṁsānāṁ ācāryārcya-padāmbujaḥ ||111||

teṣāṁ jyeṣṭhasya samrājye pravṛttir bhagavat-priyāt |

ato bahu-vidhā deva- durlabhā rājya-sampadaḥ ||112||

rājasūyāśvamedhādi- mahā-puṇyārjitas tathā |

viṣṇu-lokādayo’trāpi jambudvīpādhirājatā ||113||

trailokya-vyāpakaṁ svacchaṁ yaśaś ca viṣayaḥ pare |

surānāṁ spṛhaṇīyā ye sarva-doṣa-vivarjitāḥ ||114||

kṛṣṇa-prasāda-janitāḥ kṛṣṇa eva samarpitāḥ |

nāśakan kam api prītiṁ rājño janayituṁ kvacit ||115||

kṛṣṇa-premāgni-dandāhya- mānāntaḥkaraṇasya hi |

kṣud-agni-vikalasyeva vāsaḥ srak-candanādayaḥ ||116||

aho kim apare śrīmad- draupadī mahiṣī-varā |

tādṛśā bhrātaraḥ śrīmad- bhīmasenārjunādayaḥ ||117||

na priyā deha-sambandhān na catur-varga-sādhanāt |

paraṁ śrī-kṛṣṇa-pādābja- prema-sambandhataḥ priyāḥ ||118||

vānareṇa mayā teṣāṁ nirvaktuṁ śakyate kiyat |

māhātmyaṁ bhagavān vetti bhavān evādhikādhikam ||119||

iti śrī-bṛhad-bhāgavatāmṛte bhagavat-kṛpā-sāra-nirdhāra-khaṇḍe

bhakto nāma caturtho'dhyāyaḥ

|| 1.4 ||

--o)0(o--

(1.5)

### pañcamo'dhyāyaḥ

tataḥ śrī-nārado harṣa- bharākrāntaḥ sa-nartanam |

kurudeśaṁ gato dhāvan rājadhānyāṁ praviṣṭavān ||1||

tāvat kasyāpi yāgasya vipat-pātasya vā miṣāt |

kṛṣṇam ānayya paśyāma iti mantrayata svakaiḥ ||2||

dharma-rājena taṁ dvāri tathā prāptaṁ mahā-munim |

niśāmya bhrātṛbhir mātrā patnībhiś ca sahotthitam ||3||

sa-sambhramaṁ dhāvatā tu so’bhigamya praṇamya ca |

sabhām ānīya sat-pīṭhe prayatnād upaveṣitaḥ ||4||

rajñā pūjārtham ānītaiḥ pūrvavad dravya-sañcayaiḥ |

mātas tvac-chvāsurān eva sa-bhṛtyān arcayat sa tān ||5||

hanumad-gaditaṁ teṣu kṛṣṇānugraha-vaibhavam |

muhuḥ saṅkīrtayām āsa vīṇā-gītā-vibhūṣitam ||6||

śrī-nārada uvāca—

yūyaṁ nṛ-loke bata bhūri-bhāgā

lokaṁ punānā munayo’bhiyānti |

yeṣāṁ gṛhān āvasatīti sākṣād

gūḍhaṁ paraṁ brahma manuṣya-liṅgam ||7||

yo brahma-rudrādi-samādhi-durlabho

vedokti-tātparya-viśeṣa-gocaraḥ |

śrīman-nṛsiṁhaḥ kila vāmanaś ca

śrī-rāghavendro’pi yad-aṁśa-rūpaḥ ||8||

anye’vatārāś ca yad-aṁśa-leśato

brahmādayo yasya vibhūtayo matāḥ |

māyā ca yasyekṣaṇa-vartma-vartinī

dāsī jagat-sṛṣṭy-avananta-kāriṇī ||9||

yasya prasādaṁ dharaṇī-vilāpataḥ

kṣīroda-tīre vrata-niṣṭhayā sthitāḥ |

brahmādayaḥ kañcana nālabhantas

stutvāpy upasthāna-parāḥ samāhitāḥ ||10||

brahmaṇaiva samādhau khe jātam adhigataṁ hṛdi |

yasya prakāśyatām ājñāṁ sukhitā nikhilāḥ surāḥ ||11||

kasminn api prājña-varair vivikte

gargādibhir yo nibhṛtāṁ prakāśyate |

nārāyaṇo’sau bhagavān anena

samyaṁ kathañcil labhate na cāparaḥ ||12||

ataḥ śrī-madhu-puryāṁ yo dīrgha-viṣṇur iti śrutaḥ |

mahā-harir mahā-viṣṇur mahā-nārāyaṇo’pi ca ||13||

yasya prasādaḥ san mauna- śānti-bhakty-ādi-sādhanaiḥ |

prārthyo naḥ sa svayaṁ vo’bhūt prasanno vaśa-varty api ||14||

aho śṛṇuta pūrvaṁ tu keṣañcid adhikāriṇām |

anena dīyamānābhūn mokṣa-sthitir iyaṁ sadā ||15||

kālanemir hiraṇyakṣo hiraṇyakaśipus tathā |

rāvaṇaḥ kumbhakarṇaś ca tathānye ghaṭitāḥ svayam ||16||

muktiṁ na nitā bhaktir na dattā kasmaicid uttamā |

prahlādāya paraṁ dattā śrī-nṛsiṁhāvatārataḥ ||17||

hanumān jāmbavān śrīmān sugrīvo’tha vibhīṣaṇaḥ |

gūho daśaratho’py ete nūnaṁ katipaye janāḥ ||18||

raghunāthāvatāre’smāc chuddhāṁ bhaktiṁ tu lebhire |

viśuddhasya tu kasyāpi premṇo vārtāpi na sthitā ||19||

idānīṁ bhavadīyena mātuleyena no kṛtaḥ |

muktā bhaktās tathā śuddha- prema-sampūritāḥ kati ||20||

ātmanā māritā ye ca ghaṭitā vārjunādibhiḥ |

narakārhaś ca daiteyās tan-mahimnāmṛtaṁ gatāḥ ||21||

tapo-japa-jñāna-para munayo ye’rtha-sādhakāḥ |

viśvāmitro gautamaś ca vaśiṣṭho’pi tathā pare ||22||

taṁ kurukṣetra-yātrāyāṁ gatvā kṛṣṇa-prasādataḥ |

bhaktitaḥ prārthyatāṁ prāpyā- bhāvaṁs tad-bhakti-tat-parāḥ ||23||

sthāvarāś ca tamo-yoni- gatās taru-latādayaḥ |

śuddha-sāttvika-bhāvāptyā tat-prema-rasa-varṣiṇaḥ ||24||

he kṛṣṇa-bhrātaras tasya kiṁ varṇyo’pūrva-darśitaḥ |

rūpa-saundarya-lāvaṇya- mādhuryāścaryatā-bharaḥ ||25||

apūrvatvena tasyaiva yo vismaya-vidhāyakaḥ |

tathā līlā guṇāḥ prema mahimā keli-bhūr api ||26||

mānye’trāvatariṣyan na svayam evam asau yadi |

tadāsya bhagavattaiva- bhaviṣyat prakaṭā na hi ||27||

idānīṁ paramāṁ kaṣṭhāṁ prāptābhūt sarvataḥ sphuṭā |

viśiṣṭa-mahima-śreṇi- mādhurī-citritācitā ||28||

kṛṣṇasya karuṇā-kathās tu

dūre tasya prakāśyo bata nigraho’pi |

kaṁsādayaḥ kāliya-pūtanādyā

baly-ādayaḥ prāg api sākṣiṇo’tra ||29||

śrī-parīkṣid uvāca—

iti pragāyan rasanāṁ munir nijām

aśikṣayan mādhava-kīrti-lampaṭām |

aho pravṛttāsi mahattva-varṇane

prabhor apīti sva-radair vidaśya tām ||30||

rasane te mahad-bhāgyam etad eva yad īhitam |

kiñcid uccārayer eṣāṁ tat-priyāṇāṁ sva-śaktitaḥ ||31||

mahānubhāvā bhavatāṁ tu tasmin

pratisvakaṁ yaḥ priyatā-viśeṣaḥ |

bhavatsu tasyāpi kṛpā-viśeṣo

dhṛṣṭena nīyeta sa kena jihvām ||32||

mātā pṛtheyaṁ yadunandanasya

snehārdraṁ āśvāsana-vākyam ekam |

akrūra-vaktrāt prathamaṁ niśāmya

prema-pravāhe nimamajja sadyaḥ ||30||

vicitra-vākyair bahudhā ruroda

sphuṭen nṛṇāṁ yac-chravaṇena vakṣaḥ |

bhavatsv api sneha-bharaṁ paraṁ

sa rarakṣa kṛṣṇa-priyatām apekṣya ||31||

cireṇa dvārakāṁ gantuṁ udyato yadu-jīvanaḥ |

kāku-stutibhir āvṛtya sva-gehe rakṣyate’nayā ||32||

yudhiṣṭhirāyāpi mahā-pratiṣṭhā

loka-dvayotkṛṣṭatarā pradattā |

tathā jarasandha-vadhādinā ca

bhīmāya tenātmana eva kīrtiḥ ||36||

bhagavān ayam arjunaś ca

tat-priya-sakhyena gataḥ prasiddhatām |

na purāṇa-śataiḥ parair aho

mahimā stotum amuṣya śakyate ||37||

nakulaḥ sahadevaś ca yādṛk-prīti-parau yamau |

agra-pūjā-vicārādau sarvais tad-vṛttam īkṣitam ||38||

śrī-draupadī ca hariṇā svayam eva rāja-

sūyādiṣūtsava-vareṣv abhisikta-keśā |

sambodhyate priya-sakhīty avitātri-putra-

duḥśāsanādi-bhayato hṛta-sarva-śokā ||39||

āsvādanaṁ śrī-viduraudanasya

śrī-bhīṣma-niryāṇa-mahotsavaś ca |

tat-tat-kṛta-tvādṛśa-pakṣa-pāta-

syāpekṣayaiveti vicārayadhvām ||40||

aho bata mahāścaryaṁ kavīnāṁ geyatāṁ gataḥ |

bhavadīya-pura-strīṇāṁ jñāna-bhakty-uktayo harau ||41||

sahaika-pautreṇa kayādhu-nandano’

nukampito’nena kapīndra ekalaḥ |

sa-sarva-bandhu-svajanā bhavādṛśā

mahā-hareḥ prema-kṛpā-bharāspadam ||42||

uddiśya yān kaurava-sampadaṁ gataḥ

kṛṣṇaḥ samakṣaṁ nijagāda mādṛśam |

ye pāṇḍavānāṁ suhṛdo’tha vairinas

te tādṛśā me’pi mamāsavo hi te ||43||

dhārṣtyaṁ mamāho bhavatāṁ guṇān kila

jñātuṁ ca vaktuṁ prabhavet sa ekalaḥ |

nirṇītam etat tu mayā mahā-prabhuḥ

so’trāvatīrṇo bhavatāṁ kṛte param ||44||

śrī-parīkṣid uvāca—

atha kṣaṇaṁ lajjayeva maunaṁ kṛtvātha niśvāsan |

dharmarājo’bravīn mātṛ- bhrātṛ-patnībhir anvitaḥ ||45||

vāvadūka-śiro-dhāryā naivāsmāsu kṛpā hareḥ |

vicaryābhīkṣṇam asmābhir jātu kāpy avadhāryate ||46||

prākṛtānāṁ janānāṁ hi mādṛg-āpad-gaṇekṣayā |

kṛṣṇa-bhaktau pravṛttiś ca viśvāsaś ca hrased iva ||47||

etad evāti-kaṣṭāṁ nas tad eka-praṇa-jīvinam |

vinānnaṁ prāṇināṁ yadvān mīnānāṁ ca vinā jalam ||48||

tato’rthitaṁ mayā yajña- sampādana-miṣād idam |

niṣṭhāṁ darśaya bhaktānāṁ abhaktānām api prabho ||49||

loko’yaṁ tu yato lokāḥ sarve tvad-bhakta-sampadaḥ |

aihikāmuṣmikāś citrāḥ śuddhāḥ sarva-vilakṣaṇāḥ ||50||

bhūtvā parama-viśvastā bhajantas tvat-padāmbujaṁ |

nirduḥkhā nirbhayā nityaṁ sukhitvaṁ yānti sarvataḥ ||51||

sampraty abhaktān asmākaṁ vipakṣaṁs tān vinaśya ca |

rājyaṁ pradattaṁ yat tena śoko’bhūt pūrvato’dhikaḥ ||52||

droṇa-bhīṣmādi-guravo’bhimanyu-pramukhāḥ sutāḥ |

pare’pi bahavaḥ santo’smād-hetor nidhanaṁ gatāḥ ||53||

sva-jīvanādhika-prārthya- śrī-viṣṇujana-saṅgatiḥ |

vicchedena kṣaṇaṁ cātra na sukhāṁśaṁ labhāmahe ||54||

śrī-kṛṣṇa-vadanāmbhoja- sandarśana-sukhaṁ ca tat |

kadācit kārya-yogena kenacij jāyate cirāt ||55||

yādavān eva sad-bandhūn dvārakāyām asau vasan |

sadā parama-sad-bhāgya- vato ramayati priyān ||56||

asmāsu yat tasya kadāpi dautyaṁ

sārathyam anyac ca bhavadbhir īkṣate |

tad bhūmi-bhāra-kṣapaṇāya pāpa-

nāśena dharmasya ca rakṣaṇāya ||57||

śrī-parīkṣid uvāca—

atha śrī-yādavendrasya bhīmo narma-suhṛttamaḥ |

vihasyoccair uvācedaṁ śṛṇu śrī-kṛṣṇa-śiṣya he ||58||

amuṣya durbodha-caritra-vāridher

māyādi-hetoś caturāvalī-guroḥ |

pravartate vāg-vyavahāra-kauśalaṁ

na kutra kiṁ tan na vayaṁ pratīmaḥ ||59||

śrī-parīkṣid uvāca—

sa-śokam avadan mātas tato mama pitāmahaḥ |

kṛṣṇa-prāṇa-sakhāḥ śrīmān arjuno viśvasan muhuḥ ||60||

śrī-bhagavān arjuna uvāca—

bhavat-priyatameśena bhagavann amunā kṛtaḥ |

kṛpā-bharo’pi duḥkhāya kilāsmākaṁ babhūva saḥ ||61||

sva-dharmaika-paraiḥ śuddha-jñānavadbhiḥ kṛtā raṇe |

bhīśmādibhiḥ praharā ye varma- |marma-bhido dṛḍhāḥ ||62||

te tasyāṁ mat-kṛte svasya śrī-mūrtau cakrapāṇinā |

vāryamānena ca mayā soḍhaḥ svī-kṛtya vāraśaḥ ||63||

tan me cintayato’dyāpi hṛdayān nāpasarpati |

duḥkha-śālyam ato brahman sukhaṁ me jāyatāṁ katham ||65||

karmaṇā yena duḥkhaṁ syān nija-priya-janasya hi |

na tasyācaraṇaṁ prīteḥ kāruṇyasyāpi lakṣaṇam ||66||

bhīṣma-droṇādi-hananān nivṛttaṁ maṁ pravartayan |

mahā-jñāni-varaḥ kṛṣṇo yat kiñcid upādiṣṭavān ||67||

yathā-śrutārtha-śravaṇāc śuṣka-jñāni-sukha-pradam |

mahā-duḥkha-kṛd asmākaṁ bhakti-māhātmya-jīvinām ||67||

tātparyasya vicāreṇa kṛtenāpi na tat sukham |

kiñcit karoty utāmuṣya vāñcanaṁ kila bodhayet ||68||

yat sadā sarvathā śuddha- nirupādhi-kṛpākare |

tasmin satya-pratijñe san mitra-vārye mahā-prabhau ||69||

viśvāstasya dṛḍhaṁ sākṣāt prāptāt tasmān mama priyam |

mahā-manoharākārān na para-brahmaṇaḥ param ||70||

śrī-nakula-sahadevāv ūcatuḥ—

yad vipad-gaṇato dhairyaṁ vairi-varga-vināśanam |

aśvamedhādi cāsmākaṁ śrī-kṛṣṇaḥ samapādayat ||71||

yac ca tena yaśo rājyaṁ puṇyād apy anya-durlabham |

vyatanod bhagavāṁs tena nāsya manyāmahe kṛpām ||72||

kintv aneka-mahā-yajñot- savaṁ sampādayann asau |

svī-kareṇāgra-pūjāyā hārṣayan naḥ kṛpā hi sā ||73||

adhunā vañcitas tena vayaṁ jīvāma tat katham |

tad-darśanam api brahman yan no’bhūd ati-durghaṭam ||74||

śrī-parīkṣid uvāca—

tac chrutvā vacanaṁ teṣāṁ draupadī śoka-vihvalā |

samstabhya yatnād ātmānaṁ krandanty āha sa-gadgadam ||75||

śrī-kṛṣṇovāca—

śrī-kṛṣṇena mama prāṇa- sakhena bahudhā trapā |

nivaraṇīyā duṣṭāś ca maraṇīyāḥ kiledṛśaḥ ||76||

kartavyo’nugrahas tena sadety āsīn matir mama |

adhunā patitās tāta- bhrātṛ-putrādayo’khilāḥ ||77||

tatrāpi vidadhe śokaṁ na tad-icchānusāriṇī |

kiṁ caicchaṁ prāptuṁ ātmeṣṭaṁ kiñcit tat-tac-chalāt phalam ||78||

tena sāntvāyitavyāhaṁ hata-bandhujanā svayam |

śrī-kṛṣṇenopaviśyātra mat-pārśve yukti-pāṭavaiḥ ||79||

tāni tāni tatas tasya pātavyāni mayā sadā |

madhurāṇi manojñāni smita-vākyāmṛtāni hi ||80||

tad astu dūre saubhāgyān mama pūrvavad apy asau |

nayaty ato dayā kasya mantavyā māyakā mune ||81||

śrī-parīkṣid uvāca—

śokarteva tathā kuntī kṛṣṇa-darśana-jīvanā |

sāsraṁ sa-karuṇaṁ prāha smaranti tat-kṛpākṛpe ||82||

śrī-pṛthovāca—

anāthāyāḥ sa-putrāyā mamāpad-gaṇato’sakṛt |

tvārayā mocanaṁ samyāg devakī-mātṛto’pi yaḥ ||83||

kṛpā-viśeṣaḥ kṛṣṇasya svasyam anumito mayā |

sa cādhunātmano’nyeṣām api geheṣu sarvataḥ ||84||

strīṇāṁ nihata-bandhūnāṁ mahā-rodana-saṁśruteḥ |

manasy api padaṁ jātu na prāpnoti kiyān mama ||85||

atas tad-darśana-tyaktaḥ sampadaḥ parihṛtya vai |

āpadaḥ prārthitās tasmin mayā tad-darśanāpikāḥ ||86||

dattvā niṣkaṇṭakaṁ rājyaṁ pāṇḍavaḥ sukhitā iti |

matvādhunā vihāyasmān dvārakāyām avasthitam ||87||

ato’tra tasyāgamane’py āśā me’pagatā bata |

mānye’dhunātmanaḥ śīghraṁ maraṇaṁ tad-anugraham ||88||

bandhu-vatsala ity āśā- tantur yaś cāvalambyate |

sa truṭyed yadubhis tasya gāḍha-sambandha-marṣaṇāt ||89||

tad yāhi tasya parama-priya-varga-mukhyān

śrī-yādavān nirupama-pramadābdhi-magnān |

teṣāṁ mahattvam atulaṁ bhagavaṁs

tvam eva jānāsi tad vayam aho kim u varṇayema ||90||

śrī-parīkṣid uvāca—

bho yādavendra-bhaginī-suta-patnī mātaḥ

śrī-dvārakāṁ muni-varas tvarayā gato’sau |

daṇḍa-praṇama-nikaraiḥ praviśan purāntar

dūrād dadarśa subhagān yadu-puṅgavāṁs tān ||91||

sabhāyāṁ śrī-sudharmāyāṁ sukhāsīnān yathā-kramam |

nija-saundarya-bhūṣāḍhyān pārijāta-srag-ācitān ||92||

divyāti-divya-saṅgīta- nṛtyādi-paramotsavaiḥ |

sevyamānān vicitroktyā stūyamānāṁś ca vandibhiḥ ||93||

anyonyaṁ citra-narmokti- kelibhir hasato mudā |

sūryam ākramataḥ svābhiḥ prabhābhir mādhurīmayan ||94||

nānā-vidha-mahā-divya- vibhūṣaṇa-vicitritān |

kāṁścit pravayaso’py eṣu nava-yauvanam āpitan |

śrī-kṛṣṇa-vadanāmbhoja- sudhā-tṛptān abhīkṣṇaśaḥ ||95||

ugraseṇaṁ mahā-rājaṁ parivṛtya cakāsataḥ |

pratīkṣyamānan śrī-kṛṣṇa- devagāmanam ādarāt ||96||

tad-antaḥ-pura-vartmekṣa- vyagra-mānasa-locanān |

tat-kathā-kathanāsaktān asaṅkhyān koṭi-koṭiśaḥ ||97||

jñātvā taṁ yadavo’bhyetya dhāvantaḥ sambhramākulāḥ |

utthāpya prasabhaṁ pāṇau dhṛtvā ninyuḥ sabhāntaram ||98||

mahā-divyāsane datte’nupaviṣṭaṁ tad-icchayā |

bhūmāv evopaveśyāmuṁ paritaḥ svayam āsataḥ ||99||

devarṣi-pravaro’mībhiḥ pūjā-dravyaṁ samāhṛtam |

natvā sāñjalim utthāya vinīto muhur āha tān ||100||

bhoḥ kṛṣṇa-pādābja-mahānukampitā

lokottarā mām adhunā dayādhvām |

yuṣmākam evāvirataṁ yathāhaṁ

kīrtim pragāyan jagati bhrameyam ||101||

aho alaṁ ślāghyatamaṁ yadoḥ kulaṁ

cakāsti vaikuṇṭha-nivāsito’pi yat |

manuṣya-loko yad-anugrahād ayaṁ

vilaṅghya vaikuṇṭham atīva rājate ||102||

vṛttā dharitrī bhavati saphala-prayāsā

yasyāṁ janur-vasati-keli-cayā kilaiṣam |

yeṣāṁ mahā-harir ayaṁ nivasan gṛheṣu

kutrāpi pūrvam akṛtai ramate vihāraiḥ ||103||

yeṣāṁ darśana-sambhāṣā- sparṣānugamanāsanaiḥ |

bhojanodvāha-śayanais tathānyair daihikair dṛḍhaiḥ ||104||

duśchedaiḥ prema-sambandhair ātma-sambandhato’dhikaiḥ |

baddhaḥ svargāpavargecchaṁ cchittvā bhaktiṁ vivardhayan ||105||

kṛṣṇo vismṛta-vaikuṇṭho vilāsaiḥ svair anukṣaṇam |

navaṁ navam anirvācyaṁ vitanoti sukhaṁ mahat ||106||

śayyāsanātānālāpa- krīḍā-snānāsanādiṣu |

vartamānā api svān ye kṛṣṇa-premṇā smaranti na ||107||

mahā-rājādhirājāyaṁ ugraseṇa mahādbhutaḥ |

mahā-saubhāgya-mahimān bhavataḥ kena varṇyatām ||108||

aho mahāścaryataraṁ camatkāra-bharākaram |

paśya priyajana-prīti- para-vaśyaṁ mahā-hareḥ ||109||

yadu-rāja bhavantam yan niṣaṇṇaṁ paramāsane |

agre sevakavat tiṣṭhan sambodhayati sādaram ||110||

bho nidhāraya deveti bhṛtyaṁ mām ādiśeti ca |

tad bhavadbhyo namo’bhīkṣṇaṁ bhavat-sambandhine namaḥ ||111||

śrī-parīkṣid uvāca—

tato brahmaṇya-devānu- vartino yadavo’khilāḥ |

sa-pāda-grahaṇaṁ natvā mātar ūcur mahā-munim ||112||

śrī-yādava ucuḥ—

śrī-kṛṣṇasyāpi pūjyās tvam asmadīya-mahā-prabhoḥ |

katham asmān mahā-nīcān nīcavan namasi prabho ||113||

jita-vākpati-naipuṇya yad idaṁ nas tvayoditam |

tad asambhavitaṁ na syād yādavendra-prabhāvataḥ ||114||

tasya kenāpi gandhena kiṁ va kasya na siddhyati |

mahā-dayākaro yo’yaṁ nirupādhi-suhṛttamaḥ ||115||

mahā-mahima-pāthodhiḥ smṛta-mātrākhilārthadaḥ |

dīnanāthaika-śaraṇaṁ hīnārthādhika-sādhakaḥ ||116||

kintv asmāsūddhavaḥ śrīmān paramānugrahāspadam |

yādavendrasya yo mantrī śiṣyo bhṛtyaḥ priyo mahān ||117||

asmān vihāya kutrāpi yātrāṁ sa kurute prabhuḥ |

na hi tad duḥkham asmākaṁ dṛṣṭe’py asminn apavrajet ||118||

na jānīmaḥ kadā kutra punar eṣa vrajed iti |

uddhavo nityam abhyarṇe nivasan sevate prabhum ||119||

sva-gamya eva viṣaye preṣayad bhagavān amum |

kauravāvṛta-sāmbīya- mocanādi-kṛte kvacit ||120||

yas tiṣṭhan bhojana-krīḍā- kautukāvasare hareḥ |

mahā-prasādam ucchiṣṭaṁ labhate nityam ekalaḥ ||121||

padāravinda-dvandvaṁ yaḥ prabhoḥ saṁvāhayan mudā |

tato nidrā-sukhāviṣṭaḥ śete svāṅke nidhāya tat ||122||

rahaḥ-krīḍāyāṁ ca kvacid api sasaṅge bhagavataḥ

prayāty atrāmatyaḥ pariṣadi mahān mantra-maṇibhiḥ |

vicitrair narmoghair api hari-kṛta-ślāghana-bhavair

manojñāiḥ sarvān naḥ sukhayati varān prāpayati ca ||123||

kiṁ tasya saubhāgya-kulaṁ hi vācyaṁ

vātūlatāṁ prāpa kilāyam evam |

āśaiśavādyaḥ prabhu-pāda-padma-

sevā-rasāviṣṭatayocyate’jñaiḥ ||124||

aho sadā-mādhava-pāda-padmayoḥ

prapatti-lāmpaṭya-mahattvam adbhutam |

ihaiva mānuṣya-vapuṣy avāpa

svarūpam utsṛjya hareḥ sva-rūpatām ||125||

pradyumnād ramya-rūpaḥ prabhu-dayitataro’py eṣa kṛṣṇopabhuktair

vanya-srāk-pīta-paṭṭyāṁśuka-maṇi-makarottāṁsa-hārādibhis taiḥ |

nepathye bhūṣito’smān sukhayati satataṁ devakī-nandanasya

bhrāntyā sandarśanena priya-jana-hṛdayākarṣanotkarṣa-bhājā ||126||

śrī-parīkṣid uvāca—

mātar ity ādikaṁ śrūtvā mahā-saubhāgyam uttamam |

uddhavasya munir gehaṁ gantuṁ harṣa-prakarṣataḥ ||127||

utthāya tasya dig-bhāga- vartma dātuṁ samudyataḥ |

jñātvokto yadu-rājena citra-prema-vikāra-bhāk ||128||

śrī-ugraseṇa uvāca—

bhagavān uktam evāsau kṣaṇam ekam api kvacit |

nānyatra tiṣṭhatīśasya kṛṣṇasyādeśato vinā ||129||

yathāhaṁ prārthya tat-saṅga- sthitiṁ nāpnomi karhicit |

tan-mahā-labhato hīno’satyayā rājya-rakṣayā ||130||

ajñā-pālana-mātraika- sevādara-kṛtotsavaḥ |

yathā ca vañcito nitvā mithyā-gaurava-yantraṇam ||131||

kṛṣṇena ca tathā kaścid uddhavaś ca mahā-sukhi |

tat-pārśva-sevā-saubhagyād vañcitaḥ syāt kadāpi na ||132||

tat tatra gatvā bhavatāśu mādṛśaṁ

sandeśam etaṁ sa nivedanīyaḥ |

adyātyagad āgamanasya velā

sva-nātham ādāya sabhāṁ sanāthaya ||133||

iti śrī-bṛhad-bhāgavatāmṛte bhagavat-kṛpā-sāra-nirdhāra-khaṇḍe

priyo nāma pañcamo'dhyāyaḥ

|| 1.5 ||

--o)0(o--

(1.6)

### ṣaṣṭho'dhyāyaḥ

śrī-parīkṣid uvāca—

tac chrūtvārye mahā-prema- rasāveṣeṇa yantritaḥ |

mahā-viṣṇu-priyo vīṇā- hasto’sau vismṛtākhilaḥ ||1||

sadā dvāravatāvāsā- bhyastāntaḥ-pura-vartmanā |

prabhu-prāsāda-deśāntaḥ- praveśāścarya-vāhinā ||2||

pūrvabhasād ivābhyāsaṁ prāsādasya gato muniḥ |

bhūtāviṣṭo mahonmāda- gṛhītaś ca yathetaraḥ ||3||

bhūmau kvāpi skhalati patati kvāpi tiṣṭhaty aceṣṭaḥ

kvāpy utkampaṁ bhajati luṭhati kvāpi rodity athārtaḥ |

kvāpy akrośan plutibhir ayate gāyati kvāpi nṛtyan

sarvaṁ kvāpi śrayati yugapat prema-sampad-vikāram ||4||

he man-mātar idānīṁ tvaṁ sāvadhānatarā bhava |

sthiratāṁ prāpayanti māṁ sa-dhairyaṁ śṛṇv idaṁ svayam ||5||

tasminn ahani kenāpi vaimanaśyena veṣmanaḥ |

antaḥ-prakoṣṭhe suptasya prabhoḥ pārśvaṁ vihāya saḥ ||6||

adūrād dehalī-prānte niviṣṭaḥ śrīmad-uddhavaḥ |

baladevo devakī ca rohiṇī rukmiṇī tathā ||7||

satyabhāmādayo’nyaś ca devyaḥ padmavatī sā ca |

pravṛtti-hariṇī kaṁsa- mātā dāsās tathāparāḥ ||8||

tūṣṇīṁ bhūtāś ca te sarve vartamānāḥ sa-vismayam |

tatra śrī-nāradaṁ prāptaṁ aikṣantāpūrva-ceṣṭitam ||9||

utthāya yatnād ānīya svāsthyaṁ nītvā kṣaṇena tam |

premāśru-klinna-vadanaṁ prakṣalyāhuḥ śanair laghu ||10||

adṛṣṭa-pūrvam asmābhiḥ kīdṛśaṁ te’dya ceṣṭitam |

akāsmikam idaṁ brahmaṁs tūṣṇīm upaviśa kṣaṇam ||11||

śrī-parīkṣid uvāca—

sa-gadgadam uvācāśru- dhārā-mīlita-locane |

yatnād unmīlayan natvā sa-kampa-pulakācitaḥ ||12||

śrī-nārada uvāca—

manojñā-saubhagya-bharaika-bhājanaṁ

mayā samaṁ saṅgamayādhvay uddhavam |

tadīya-pādaika-rajo’tha vā bharet

tadaiva śāntir bata me’ntarātmanaḥ ||13||

purātanair ādhunikaiś ca sevakair

alabdham āpto’lam anugrahaṁ prabhoḥ |

mahattamo bhāgavateṣu yas tato

mahā-vibhūtiḥ svayam ucyate ca yaḥ ||14||

pūrve pare ca tanayāḥ kamalāsanādyāḥ

saṅkarṣaṇādi-sahajāḥ suhṛdaḥ śivādyaḥ |

bhāryā ramādaya utānupamā sva-mūrtir

na syuḥ prabhoḥ priyatamā yad-apekṣayāha ||15||

bhagavad-vacanāny eva prathitāni purātanaḥ |

tasya saubhāgya-sandoha- mahima-vyañjakāny alam ||16||

tasmin prasāda-jātāni śrī-kṛṣṇasyādbhutāny api |

jagad-vilakṣaṇāny adya gītāni yadu-puṅgavaiḥ ||17||

praviśya karṇa-dvāreṇa samākramya hṛd-ālayam |

madīyaṁ sakalaṁ dhairya- dhanaṁ lunṭhanti ha haṭhāt ||18||

śrī-parīkṣid uvāca—

uddhavo’tyanta-sambhrānto drutam utthāya tat-padau |

nidhāyāṅke samāliṅgya tasyābhipretya hṛd-gatam ||19||

hṛt-prāpta-bhagavat-tat-tat- prasāda-bhara-bhāg-janaḥ |

tadīya-prema-sampatti- vibhava-smṛti-yantritaḥ ||20||

rodanair vivaśo dīno yatnād dhairyaṁ śrito munim |

avadhāpyāha mātsaryāt sāttvikāt pramudaṁ gataḥ ||21||

śrīmad-uddhava uvāca—

sarvajña satya-vāk-śreṣṭha mahā-muni-vara prabho |

bhagavad-bhakti-mārgādi- guruṇoktaṁ tvayeha yat ||22||

tat sarvam adhikaṁ cāsmāt satyam eva mayi sphuṭam |

vartateti mayā jñātaṁ āsīd anyair api dhruvam ||23||

idānīṁ yad vraje gatvā kim apy anvabhavaṁ tataḥ |

mahā-saubhāgya-māno me sa sadyaś cūrṇatāṁ gataḥ ||24||

tata eva hi kṛṣṇasya tat-prasādasya cādbhūtā |

tat-premṇo’pi mayā jñātā mādhurī tadvatāṁ tathā ||25||

tad-darśanenaiva gato’tidhanyatāṁ

tarhy eva samyak prabhunānukampitam |

tasya prasādātiśayāspadaṁ tathā

matvā svam ānanda-bharāpluto’bhavam ||26||

gāyaṁ gāyaṁ yad-abhilaṣatā yat tato’nuṣṭhitaṁ yas

tat sarveṣāṁ suviditam itaḥ śakyate'nyan na vaktum |

natvā natvā muni-vara mayā prārthyase kākubhis tvaṁ

tat-tad-vṛtta-śravaṇa-rasataḥ saṁśrayethā virāmam ||27||

śrī-parīkṣid uvāca—

tad-vākya-tattvaṁ vijñāya rohiṇī sāsram abravīt |

cira-gokula-vāsena tatratya-jana-sammatā ||28||

śrī-rohiṇy uvāca—

astān śrī-hari-dāsa tvaṁ mahā-durdaiva-māritān |

saubhāgya-gandha-rahitān nimagnān dainya-sāgare ||29||

tat-tad-vādava-vahny-arcis- tapyamānān viṣākulān |

kṣaṇācintā sukhinyā me mā smṛteḥ padavīṁ naya ||30||

ahaṁ śrī-vasudevena samānītā tato yadā |

yaśodāyā mahārtāyās tadānīntana-rodanaiḥ ||31||

grāvo’pi rodity aśaner apy antair dalati dhruvam |

jīvan-mṛtānām anyāsāṁ vārtāṁ ko’pi mukhaṁ nayet ||32||

athāgataṁ guru-gṛhāt tvat-prabhuṁ prati kiñcana |

saṅkṣepeṇaiva tad-vṛttaṁ duḥkhād akathayaṁ ku-dhīḥ ||33||

na hi komalitaṁ cittaṁ tenāpy asya yato bhavān |

sandeśa-cāturī-vidyā- pragalbhaḥ preṣitaḥ param ||34||

ayam eva hi kiṁ teṣu tvat-prabhoḥ paramo mahān |

anugraha-prasādo yas tātparyeṇocyate tvayā ||35||

mama pratyekṣam evedaṁ yadā kṛṣṇo vraje’vrajat |

tato hi pūtanādibhyaḥ keśy-antebhyo muhur muhuḥ ||36||

daityebhyo varuṇendrādi- devebhyo’jagarāditaḥ |

tathā cirantana-svīya- śakaṭārjuna-bhaṅgataḥ ||37||

ko vā nopadravas tatra jāto vraja-vināśakaḥ |

tatratyas tu janaḥ kiñcit te’nusandadhate na tat ||38||

mohitā iva kṛṣṇasya maṅgalaṁ tatra tatra hi |

icchanti sarvadā svīyaṁ nāpekṣante ca karhicit ||39||

sva-bhāva-sauhṛdenaiva yat kiñcit sarvam ātmanaḥ |

asyopakalpayante sma nanda-sūnoḥ sukhāya tat ||40||

tadānīm api nāmiṣaṁ kiñcit tat prabhunā kṛtam |

idānīm sādhita-svārtho yac cakre’yaṁ kva vācmi tat ||41||

śrī-parīkṣid uvāca—

tac chrūtvā duṣṭa-kaṁsasya jananī dhṛṣṭa-ceṣṭitā |

jarā-hata-vicārā sā sa-śiraḥ-kampam abravīt ||42||

śrī-padmavaty uvāca—

aho batācyutas teṣāṁ gopānām akṛpāvatām |

ābālyāt kaṇṭakāraṇye pālayām āsa go-gaṇān ||43||

pāduke na dadus tasmai kadācic ca kṣudhāturā |

go-rasaṁ bhakṣayet kiñcid imaṁ badhnanti tat striyaḥ ||44||

ākrośanti ca tad duḥkhaṁ kāla-gatyaiva kṛtsnaśaḥ |

kṛṣṇena soḍhum adhunā kiṁ kartavyaṁ batāparam ||45||

śrī-parīkṣid uvāca—

prajñā-gambhīrya-sampūrṇā rohiṇī vraja-vallabhā |

tasyā vākyam anādṛtya prastutaṁ saṁvṛṇoti yat ||46||

śrī-rohiṇy uvāca—

rājadhānīṁ yadūnāṁ ca prāptaḥ śrī-mathurām ayam |

hatāri-vargo viśrānto rāja-rājeśvaro’bhavat ||47||

nirjitopakṛtāśeṣa- devatā-vṛnda-vanditaḥ |

aho smarati citte’pi na teṣāṁ bhavad-īśvaraḥ ||48||

śrī-parīkṣid uvāca—

tad-vaco’sahamānāha devī kṛṣṇasya vallabhā |

sadā kṛta-nivāsāsya hṛdaye bhīṣma-nandinī ||49||

śrī-rukmiṇy uvāca—

bho mātar navanitāti- mṛdu-svāntasya tasya hi |

avijñāyāntaraṁ kiñcit katham evaṁ tvayocyate ||50||

kim api kim api brūte rātrau svapann api nāmabhir

madhura-madhuraṁ prityā dhenur ivāhvayati kvacit |

uta sakhī-gaṇān kaṁścid gopān ivātha manoharān

samabhinayate vaṁsī- vaktraṁ tri-bhaṅga-parākṛtim ||51||

kadācin mātar me vitara navanītaṁ tv iti vadet

kadācid chrī-rādhe lalitā iti sambodhayati mām |

kadāpīdaṁ candrāvali kim api me karṣati paṭaṁ

kadāpy asrāsārair mṛdulayati tūlīṁ śayanataḥ ||52||

svapnād utthāya sadyo’tha rodity ārta-svarais tathā |

vayaṁ yena nimajjamo duḥkha-śoka-mahārṇave ||53||

adyāpi dṛṣṭvā kim api svapan niśi

krandan śucāsau vimanaskatāturaḥ |

dattvāmbaraṁ mūrdhani suptavat sthito

nityāni kṛtyāny api nācarad bata ||54||

śrī-parīkṣid uvāca—

sa-sapatnī-gaṇā serṣyaṁ satyabhāmāha bhāmini |

he śrī-rukmiṇi nidrāyāṁ iti kiṁ tvaṁ prajalpasi ||55||

kim api kim api kurvan jāgrad apy ātma-citte

śāyitā iva vidhatte tādṛśaṁ tādṛśaṁ ca |

vayam iha kila bhāryā nāmato vastutaḥ syuḥ

paśupa-yuvati-dāsyo’py asmād asya priyās tāḥ ||56||

śrī-parīkṣid uvāca—

asaktas tad-vacaḥ soḍhuṁ gokula-prāṇa-bandhavaḥ |

rohiṇī-nandanaḥ śrīmān balarāmo ruṣābravīt ||57||

śrī-baladeva uvāca—

vadhvaḥ sahaja-tatratya- dainya-vārtā-kathāparān |

asmān vañcayato bhrātur idaṁ kapaṭa-pāṭavam ||58||

tatra māsa-dvayaṁ sthitā teṣāṁ svāsthyaṁ cikīrṣatā |

tan na śaktaṁ mayā kartuṁ vāgbhir ācaritair api ||59||

ananya-sādhyaṁ tad vīkṣya vivdhaiḥ śapathaiḥ śataiḥ |

tan yatnād īṣād āśvasya tvarayātragataṁ balāt ||60||

kātaryād gaditaṁ kṛṣṇa sākṛd goṣṭhaṁ kayāpi tat |

gatvā prasāṅga-saṅgatyā rakṣa tatratya-jīvanam ||61||

gantāsmīti mukhe brūte hṛdayaṁ ca na tādṛśam |

mānasasya hi bhāvasya bhavet sākṣi-prayojanam ||62||

śrī-parīkṣid uvāca—

idam ākarṇya bhagavān utthāya śayanād drutam |

priya-prema-parādhīno rudann uccair bahir gataḥ ||63||

prāphulla-padma-netrābhyāṁ varṣann aśrūni dhārayā |

sa-gadgadaṁ jagādedaṁ parānugraha-kātaraḥ ||64||

śrī-bhagavān uvāca—

satyam eva mahā-vajra- sāreṇa ghaṭitaṁ mama |

idaṁ hṛdayam adyāpi dvidhā yan na vidīryate ||65||

bālyād ārabhya tair yuktaṁ pālanaṁ vihitaṁ ciram |

apy asādharaṇaṁ prema sarvaṁ tad vismṛtaṁ mayā ||66||

astu tāvad dhitaṁ teṣāṁ kāryaṁ kiñcit kathañcana |

utatyantaṁ kṛtaṁ duḥkhaṁ krūreṇa mṛdulātmānam ||67||

bhrātar uddhava sarvajña preṣṭha-śreṣṭha vada drutam |

karavāṇi kim ity asmāc chokābdher māṁ samuddhara ||68||

śrī-parīkṣid uvāca—

nanda-patnī-priya-sakhī devakī putra-vatsalā |

āhedaṁ dīyatāṁ yad yad iṣyate taiḥ suhṛttamaiḥ ||69||

tataḥ padmavatī rājya- dāna-bhītā vimūḍha-dhiḥ |

mahiṣī yadu-rājasya vṛddhā mātāmahī prabhoḥ ||70||

apy uktāśravaṇāt pūrvaṁ rāma-mātrāvahelitā |

sva-bhārtū rakṣituṁ rājyaṁ cāturyāt parihāsavat ||71||

vyahāra-paripātyānya- cittatāpadānena tam |

yadu-vaṁśy-eka-śravaṇaṁ vidhātuṁ svastham abravīt ||72||

śrī-padmavaty uvāca—

tvayānutapyate kṛṣṇa kathaṁ man-mantritaṁ śṛṇu |

yad ekādaśābhir varṣair nanda-gopasya mandire ||73||

dvābhyāṁ bhrātṛbhyāṁ upabhuktaṁ hi vartate |

tatra dadyān na dadyād vā go-rakṣājīvanaṁ sa te ||74||

sarvaṁ tad-garga-hastena gaṇayitvā kaṇānusaḥ |

dvi-guṇī-kṛtya mad-bhārtrā tasmai deyaṁ śape svayam ||75||

śrī-parīkṣid uvāca—

tac ca śrī-bhagavān kṛtvā śrutam apy aśrutaṁ yathā |

ajānann iva papraccha śoka-vegād athoddhavam ||76||

śrī-bhagavān uvāca—

bho vidvad-vara tatratyā- khilābhiprāya-vid bhavān |

teṣām abhiṣṭaṁ kiṁ tan me kathayatv avilambitam ||77||

śrī-parīkṣid uvāca—

tac chrūtvā bhagavad-vākyam uddhavo hṛdi duḥkhitaḥ |

kṣaṇaṁ niśvasya vismeraḥ sānutāpaṁ jagāda tam ||78||

śrīmad-uddhava uvāca—

na rāja-rājeśvaratā vibhūtīr

na divya-vastūni ca te bhavattaḥ |

na kāmayante’nyad apīha kiñcid

amūtra ca prāpyaṁ ṛte bhavantam ||79||

avadhāna-prasādo’tra kriyatāṁ jñāpayāmi yat |

paścād vicarya kartavyaṁ svayam eva yathocitam ||80||

pūrvaṁ nandasya saṅgatyā bhavatā preṣitāni te |

bhūṣaṇādīni dṛṣṭvocur mitho magnāḥ śucāmbudhau ||81||

aho bata mahat kaṣṭāṁ vayam etad abhīpsavaḥ |

etat-prasāda-yogyāś ca jñātāḥ kṛṣṇena samprati ||82||

tad asmaj-jīvanaṁ dhig dhik tiṣṭhet kaṇṭhe’dhunāpi yat |

nanda-gopāṁś ca dhig dhig ye taṁ tyaktvaitāny upānayan ||83||

tatas tvad-gamanāśāṁ ca hitvā saha yaśodayā |

mṛta-prāyā bhavan-mātrā rebhire’nāśanaṁ mahat ||84||

kṛtāpārādhavān nando vaktuṁ kiñcid dina-trayam |

aśakto’tyanta-sokārtā vraja-prāṇān avan gatān ||85||

bhavatas tatra yānoktiṁ grāhayan śapathotkaraiḥ |

darśayan yukti-cāturyam amūn evam aśās tv ayāt ||86||

śrī-nanda uvāca—

dravyāṇy ādau prema-cihnāni putra

etāny atra prahinot satya-vākyaḥ |

śīghraṁ paścād agamiṣyaty avaśyaṁ

tatratyaṁ sva-prastutārthaṁ samāpya ||87||

śrīmad-uddhava uvāca—

śrutvā te tatra viśvāsya sarve sarala-mānasaḥ |

bhavat-prītiṁ samālocyā- laṅkarān dadhur ātmasu ||88||

śrī-kṛṣṇo’tra samāgatya prasāda-dravya-saṅgrahāt |

vīkṣyājñā-pālakān asmān nitarāṁ kṛpāyiṣyati ||89||

bhavān svayam agatvā tu yaḥ sandeśaṁ samarpya mām |

prahinot tena te sarve babhuvur nihatā iva ||90||

tathā dṛṣṭyā mayā tatra bhavato gamanaṁ dhruvam |

pratijñāya prayatnāt tan jīvayitvā samāgatam ||91||

tvat-prāptaye’tha sannyasta- samasta-viṣayāśrayaḥ |

prāpur yādṛg avasthāṁ te taṁ pṛcchaitaṁ nijāgrajam ||92||

śrī-parīkṣid uvāca—

tad-viccheda-mahā-duḥkha- saṅkayā ṁlāpitāni saḥ |

devakī-bhīṣmajādīnāṁ mukhāny avanatāny adhaḥ ||93||

kṣarad-asrāṇi sa-snehaṁ vilokya mṛdulāśayaḥ |

māsī-karpara-patrāṇi vyagro’yācataḥ saṁjñayā ||94||

prastutārthaṁ samādhāyā- tratyān āśvāsya bāndhavān |

eṣo’ham āgata-prāyā iti jānīta mat-priyāḥ ||95||

evam āśvāsanaṁ prema- pātraṁ preṣayituṁ vraje |

sva-hastenaiva likhitaṁ tac ca gāḍha-pratītaye ||96||

tasyehitam abhipretya prāpto’tyantārtim uddhavaḥ |

vraja-vāsi-mano-'bhijño’bravīt sa-śapathaṁ rudan ||97||

śrīmad-uddhava uvāca—

prabho sunirṇītam idaṁ pratīhi

tvadīya-pādābja-yugasya tatra |

śubha-prayānaṁ na vināsya jīved

vrajaḥ kathañcin na ca kiñcid icchet ||98||

śrī-parīkṣid uvāca—

kumatiḥ kaṁsa-mātāha sa-hāsaṁ dhunvatī śiraḥ |

huṁ huṁ devakī nirbuddhe buddhaṁ buddhaṁ mayādhunā ||99||

ciraṁ go-rasa-dānena yantritasyoddhavasya te |

sāhāyyāt tvat-sutaṁ gopā nāyayitvā punar vane ||100||

bhīṣaṇe durgame duṣṭa- sattva-juṣṭe sa-kaṇṭake |

samrakṣayitum icchanti dhūrtāḥ paśu-gaṇān nijān ||102||

śrī-parīkṣid uvāca—

tac chrūtvā kutsitaṁ vākyam aśaktā soḍhum añjasā |

yaśodāyāḥ priya-sakhī rāma-mātāha kopitā ||102||

śrī-rohiṇy uvāca—

āḥ kaṁsa-mātaḥ kim ayaṁ go-rakṣāyāṁ niyujyate |

kṣaṇa-mātraṁ ca tatratyair adṛṣṭo’smin na jīvyate ||103||

vṛkṣādibhis tv antarite kadācid asmin

sati syāt saha-cāriṇāṁ bhṛśām |

śrī-kṛṣṇa kṛṣṇeti mahā-pluta-svarair

āhvāna-bhaṅgyākulatā sa-rodanā ||104||

vraja-sthitānāṁ tv ahar eva kāla-

rātrir bhaved eka-lavo yugaṁ ca |

raviṁ rajo-vartma sa paśyatāṁ muhur

daśā ca kācin muralīṁ ca śṛṇvatām ||105||

ayaṁ hi tat-tad-vipineṣu kautukād

vihārtu-kāmaḥ paśu-saṅgha-saṅgataḥ |

vayasya-vargaiḥ saha sarvato’ṭituṁ

prayati nityaṁ svayam agrajānvitaḥ ||106||

yatrāti-mattāmbu-vihaṅga-mālā-

kulī-kṛtāly-āvali-vibhrameṇa |

vicālitānāṁ kamalotpalānāṁ

sarāṁsi gandhair vilasaj-jalāni ||107||

tathā mahāścarya-vicitratā-mayī

kalindajā sā vraja-bhūmi-saṅginī |

tathā-vidhā vindhya-nagādi-sambhavaḥ

parāś ca nadyo vilasanti yatra ca ||108||

tat-tat-taṭaṁ komala-bālukācitaṁ

ramyaṁ sadā nūtana-śadvalāvṛtam |

svabhāvika-dveṣa-visarjanollasan-

manojñā-nānā-mṛga-pakṣi-saṅkulam ||109||

divya-puṣpa-phala-pallavāvalī-

bhāra-namrita-latā-taru-gulmaiḥ |

bhūṣitaṁ mada-kalāpi-kokila-

śreṇi-nāditam aja-stuti-pātram ||110||

vṛndāraṇye vraja-bhuvi gavāṁ tatra govardhane vā

nāsti hiṁsā-haraṇa-rahite rākṣakasyāpy apekṣā |

gāvo gatvoṣasi vipinatas ta mahiṣy-ādi-yuktaḥ

svairaṁ bhuktvā sa-jala-yavasaṁ sāyam āyanti vāsam ||111||

śrī-vṛddhovāca—

are bāleti vācāle tat kathaṁ te gavādayaḥ |

adhunā rakṣakābhāvān nāṣṭā iti niśamyate ||112||

śrī-parīkṣid uvāca—

śrīmad-gopāladevas tac chrūtvā sambhrānti-yantritaḥ |

jātāntas-tapataḥ śuṣyan- mukhābjaḥ śaṅkayākulaḥ ||113||

prathamāpara-kālīna- vraja-vṛttānta-vedinaḥ |

mukham ālokayām āsa baladevasya sāśrukam ||114||

rohiṇī-nandano bhrātur bhāvaṁ buddhaḥ smaran vrajam |

sva-dhairya-rakṣaṇāśaktaḥ prārudann abravīt sphuṭam ||115||

śrī-baladeva uvāca—

gavāṁ keva kathā kṛṣṇa te te’pi bhavataḥ priyāḥ |

mṛgā vihaṅgā bhāṇḍīra- kadambādyāś ca pādapāḥ ||116||

latā-nikuñja-kuñjāni śādvalāny api jīvanam |

bhavaty evārpayām āsuḥ kṣīṇaś ca sarito’drayaḥ ||117||

manuṣyāḥ katicid bhrātaḥ paraṁ te satya-vākyataḥ |

jātāśayaiva jīvanti neccha śrotum ataḥ param ||118||

kintv idānīm api bhavān yadi tan no’nukampate |

yama eva tadā sarvān vegenānugrahiṣyati ||119||

yat tatra ca tvayākāri niviṣaḥ kāliya-hradaḥ |

śoko’yaṁ vipulas teṣāṁ śoke’nyat karaṇaṁ śṛṇu ||120||

tatratyā yamunā sv-alpa- jalā śuṣkeva sājani |

govardhano’bhūn nīco’sau svaḥ prāpto yo dhṛtas tvayā ||121||

na yānty anaśanāt prāṇas tvan-nāmāmṛta-sevinām |

paraṁ śuṣka-mahāraṇya- dāvāgnir bhavitā gatiḥ ||122||

śrī-parīkṣid uvāca—

śṛṇvann asau tat-para-duḥkha-kātaraḥ

kaṇṭhe gṛhītvā mṛdula-svabhāvakaḥ |

rāmaṁ mahā-dīna-vad aśru-dhārayā

dhautāṅga-rāgo’rudad ucca-susvaram ||123||

paścād bhūmi-tale luloṭha sa-balo mātar mumoha kṣaṇāt

tādṛg rodana-duḥsthatānubhavataś cāpūrva-vṛttaṁ tayoḥ |

rohiṇy-uddhava-devakī-madana-suśrī-satyabhāmādayaḥ

sarve’ntaḥ-pura-vāsino vikalatāṁ bhejū rudanto muhuḥ ||124||

śrūtvāntaḥ-purato’py apūrva-kalitākrāndaṁ mahārta-svarair

dhavanto yadavo javena vasudevenograseṇādayaḥ

tatrāgatya tathā-vidhaṁ prabhu-varaṁ dṛṣṭvārudan vihvalā

viprā garga-mukhās tathā pura-janāś cāpūrva-dṛṣṭekṣayā ||125||

iti śrī-bṛhad-bhāgavatāmṛte bhagavat-kṛpā-sāra-nirdhāra-khaṇḍe

priyatamo nāma ṣaṣṭho'dhyāyaḥ

|| 1.6 ||

--o)0(o--

(1.7)

### saptamo'dhyāyaḥ

śrī-parīkṣid uvāca—

itthaṁ sa-parivārasya mātas tasyāti-rodanaiḥ |

brahmāṇḍaṁ vyāpya sañjāto mahotpāta-cayaḥ kṣaṇāt ||1||

tatrānya-bodhakābhāvāt svayam āgāc caturmukhaḥ |

vṛto veda-purāṇādyaiḥ parivāraiḥ surair api ||2||

tam apūrva-daśā-bhājaṁ preṣṭha-prāṇāya-kātaram |

nigūḍha-nija-māhātmya- bhara-prakaṭanoddhatam ||3||

mahā-nārāyaṇaṁ brahmā pitaraṁ gurum ātmanaḥ |

sa-camatkāram ālokya dhvasta-dhairyo’rudat kṣaṇam ||4||

saṁstabhya yatnād ātmānaṁ svasthyaṁ janayituṁ prabhoḥ |

upāyaṁ cintayām āsa prāpa cānantaraṁ hṛdi ||5||

tatraiva bhagavat-pārśve rudantaṁ vinaṭā-sutam |

uccaiḥ sambodhya yatnena sabodhī-kṛtya so’vadat ||6||

śrī-brahmovāca—

yac chrī-vṛndāvanaṁ madhye raivatādri-samudrayoḥ |

śrīman-nanda-yaśodādi- pratimālaṅkṛtāntaram ||7||

go-yūthais tādṛśair yuktaṁ racitaṁ viśvakarmaṇā |

rājate māthuraṁ sakṣād vṛndāvanam ivāgatam ||8||

tatremaṁ sāgrajaṁ yatnād yathāvasthāṁ śanair naya |

kevalaṁ yātu tatraiṣā rohiṇy anyo na kaścana ||9||

śrī-parīkṣid uvāca—

prayatnāt svasthatāṁ nīto brahmaṇā sa khageśvaraḥ |

viśārada-varaḥ pṛṣṭhe mandaṁ mandaṁ nyadhatta tau ||10||

sva-sthānaṁ bhejire sarve caturvaktreṇa bodhitāḥ |

saṁjñām ivāpto rāmas tu niyamāno garutmatā ||11||

śrī-nanda-nandanas tatra paryaṅke sthāpitaḥ śanaiḥ |

sākṣād ivāvatiṣṭhas te yatra tad-gopa-gopikāḥ ||12||

uddhavena sahāgatya devakī putra-vatsalā |

rukmiṇī-satyabhāmādya devyaḥ padmavatī ca sā ||13||

tādṛg-daśāgataṁ kṛṣṇam aśaktas tyaktum añjasā |

dūrād dṛṣṭi-pathe’tiṣṭhan nilīya brahma-yācñayā ||14||

nāradas tu kṛtāgaskam ivātmānam amānyata |

devānāṁ yādavānāṁ ca saṅge’gan na kutūhalāt ||15||

viyaty antar hṛto bhūtvā baddhaikaṁ yoga-paṭṭakam |

niviṣṭo bhagavac-ceṣṭā- mādhuryānubhavāya saḥ ||16||

garuḍaś copari vyomnaḥ sthitvā pratyakṣam ātmanaḥ |

pakṣābhyām ācaraṁś chāyām anvavartata taṁ prabhum ||17||

atha kṛṣṇāgrajaḥ prāptaḥ kṣaṇena svasthatam iva |

taṁ sarvārtham abhipretya vicakṣaṇa-śiromaṇiḥ ||18||

kṣipraṁ svasyānujasyāpi sammarjya vadanāmbujam |

vastrodarāntare vaṁśī śṛṅga-vetre ca kakṣayoḥ ||19||

kaṇṭhe kadamba-mālāṁ ca barhāpīḍaṁ ca mūrdhani |

navaṁ guñjāvataṁsaṁ ca karṇayor nidadhe śanaiḥ ||20||

racayitvā vanya-veṣāṁ tvaṣṭṛ-kalpita-vastubhiḥ |

balād utthāpayan dhṛtvā- bravīd uccatara-svaraiḥ ||21||

śrī-baladeva uvāca—

śrī-kṛṣṇa kṛṣṇa bho bhrātar uttiṣṭhottiṣṭha jagrihi |

paśyādya velātikrāntā viśanti paśavo vanam ||22||

śrīdāmādyā vayasyāś ca sthitā bhavad-apekṣayā |

snehena pitarau kiñcin na śaktau bhāṣituṁ tvayi ||23||

paśyantyas te mukhāmbhojam imā gopyaḥ parasparam |

karṇākarṇitayā kiñcid vadantyas tvāṁ hasanti hi ||24||

śrī-parīkṣid uvāca—

itthaṁ prajalpatābhīkṣṇaṁ nāmabhiś ca sa-lālanam |

āhūyamāno hastābhyām calyamāno balena ca ||25||

rāmeṇotthāpyamāno’sau saṁjñām iva cirād gataḥ |

vadan śiva-śiveti drāg udatiṣṭhat sa-vismayam ||26||

unmīlya netra-kamale sampaśyan parito bhṛśām |

smayamānaḥ puro nandaṁ dṛṣṭvā hrīṇo nanāma tam ||27||

abravīt pārśvato vīkṣya yaśodāṁ ca hasan mudā |

snehāt tad-ānana-nyasta- nirṇimeṣekṣaṇam iva ||28||

śrī-bhagavān uvāca—

adya prabhāto bho mātar asminn eva kṣaṇe mayā |

citrā kati kati svapnā jāgrateva na vīkṣitāḥ ||29||

madhu-puryām ito gatvā dṛṣṭāḥ kaṁsādayo hatāḥ |

jarasandhādayo bhūpā nirjitāḥ sukhitāḥ surāḥ ||30||

nirmitāmbhonidhes tīre dvārakākhyā mahā-purī |

nānya-vṛttāni śakyante’dhunā kathayituṁ javāt ||31||

anena svapna-vighnena dīrghena svānta-hāriṇā |

anya-vāsaravat kāle śayanān notthitaṁ mayā ||32||

bho ārya tan mahāścaryam asambhavyaṁ na mānyate |

bhavatā cet tad-āraṇye gatvā vakṣyāmi vistarāt ||33||

śrī-parīkṣid uvāca—

evaṁ sambhāṣya jananīm abhivandya sa sādaram |

vana-bhogyepsur ālakṣya rohiṇyokto’ty-abhijñayā ||34||

śrī-rohiṇy uvāca—

bho vatsa tava mātādya tvan-nidrādhikya-cintayā |

tvad-eka-putrā duḥstheva tad alaṁ bahu-vārtayā ||35||

agrato niḥsṛtā gās tvaṁ gopāṁś cānusara drutam |

mayopaskṛtya sambhogyaṁ vana-madhye praheṣyate ||36||

śrī-parīkṣid uvāca—

tathā vadantīṁ susnigdhāṁ rohiṇīṁ cābhivādya saḥ |

sthitāṁ kara-tale mātur navanītaṁ śanair hasan ||37||

cauryeṇaiva samādāya nija-jyeṣṭhaṁ samāhvayan |

aprāpyāgre gavāṁ saṅge gataṁ na bubhuje ghṛṇī ||38||

bhogyaṁ madhyāhnikaṁ cāṭu- pāṭavena sva-mātarau |

samprārthya purato gatvā gopīḥ sambhāṣya narmabhiḥ ||39||

rundhāno veṇu-nādair gā vartamānāṁ sahālibhiḥ |

rādhikām agrato labdhvā sa-narma-smitam abravīt ||40||

śrī-nanda-nandana uvāca—

prāṇeśvari rahaḥ prāptaṁ bhaktam ekāntināṁ ca mām |

sambhāṣase kathaṁ nādya tat kiṁ vṛttāsi māninī ||41||

aparaddhaṁ mayā kiṁ te nūnaṁ jñātam aho tvayā |

sarvajñe’dyatana-svapna- vṛttaṁ tat tan mamākhilam ||42||

tvāṁ vihāyānyato gatvā vivāhā bahavaḥ kṛtāḥ |

tāsāṁ kṣitipa-putrīṇām udyantīnāṁ mṛtiṁ prati |

putra-pautrādayas tatra janitā dūra-vārtinā ||43||

astu tāvad idānīṁ tad gamyate tvarayā vane |

santoṣade pradoṣe’dya mayā tvaṁ modayiṣyase ||44||

śrī-parīkṣid uvāca—

itthaṁ sa-puṣpa-vikṣepaṁ vadan dṛṣṭvā diśo’khilāḥ |

taṁ sa-cumbanam āliṅgya go-gopaiḥ saṅgato’grataḥ ||45||

adṛṣṭa-pūrvaṁ vraja-veṣam adbhutaṁ

mahā-manojñaṁ muralī-ravānvitam |

yadānvabhūt sneha-bhareṇa devakī

tadaiva vṛddhāpy ajani snuta-stanī ||46||

rukmiṇī-jambavaty-ādyaḥ purānutthena karhicit |

mahā-premṇāgatā mohaṁ dhairya-hanyāpatan kṣitau ||47||

vṛddhā ca mattā saha satyabhāmayā

kāmasya vegād anukurvatī muhuḥ |

āliṅganaṁ cumbanam apy adhāvat

dhartuṁ hariṁ bāhu-yugaṁ prasārya ||48||

purā tad-arthānubhavād ivāsau

kathañcid āditya-sutāvalambya |

śamaṁ samaṁ prajñā-varoddhavena

balād vikṛṣyāvarurodha te dve ||49||

govinda-devas tv anucārayan gā

gatāḥ purastād udadhiṁ nirīkṣya |

taṁ mānyamāno yamunāṁ pramodāt

sakhīn vihārāya samājuhāva ||50||

gatāḥ kutra vayasyāḥ stha śrīdāman subalārjuna |

sarve bhavanto dhāvanto vegenāyaṁ tu harṣataḥ ||51||

kṛṣṇāyāṁ pāyayitvā gā vihārāma yathā-sukham |

madhurāmala-śītāmbu- vāhinyām avagāhya ca ||52||

evam agre saran gobhir ambudhe nikaṭe gataḥ |

mahā-kallola-mālābhiḥ kolāhalavato’cyutaḥ ||53||

sarvato vīkṣya tat-tīre prakaṭāṁ svāṁ mahā-purīm |

ālakṣya kim idaṁ kvāhaṁ ko’ham ity āha vismitaḥ ||54||

ity evaṁ sa-camatkāraṁ muhur jalpan mahārṇavam |

purīṁ cālocayan proktaḥ śrīmat-saṅkarṣaṇena saḥ ||55||

śrī-baladeva uvāca—

ātmānam anusandhehi vaikuṇṭheśvara mat-prabho |

avatīrṇo’si bhū-bhāra- hārāya jñāpito’maraiḥ ||56||

duṣṭān saṁhara tac-chiṣṭān paripālaya samprati |

yajñaṁ paitṛ-svaseyasya dharma-rājasya santanu ||57||

pratiṣṭhitas tvayaivāsau cakravartī yudhiṣṭhiraḥ |

anuśālvādi-duṣṭānāṁ bibheti vara-vikramāt ||58||

tat tatra gatvā tan hantum yatasva yadubhiḥ saha |

tavaiva vairatas te hi tāvakān pīḍayanti tān ||59||

śrī-parīkṣid uvāca—

evaṁ rasāntaraṁ nītvā- nujaṁ sva-sthayituṁ vacaḥ |

yad uktaṁ balarāmena śrutvā bhāvāntaraṁ gataḥ ||60||

jagāda bhagavān kruddho bhrātaḥ śālvānujādayaḥ |

te ke varākā hantavyā gatvaikena mayādhunā ||61||

bhavān pratyetu satyaṁ me sampratijñām idaṁ vacaḥ |

itthaṁ prasaṅga-saṅgatyā mugdha-bhāvaṁ jahau prabhuḥ ||62||

parito muhur ālokya śrīmad-dvāravatīśvaram |

śrī-yādavendram ātmānaṁ pratyabhijñātavāṁs tadā ||63||

prasādābhyantare suptaṁ sasmārātha kare sthitam |

vaṁśīṁ svasyāgrajasyāpi vanya-veṣaṁ ca dṛṣṭavān ||64||

puryā bahiḥ prayānena go-pālanam avekṣya ca |

vismayaṁ saṁśayaṁ cāpto jahāsa hṛdi bhāvayan ||65||

tato haladharaḥ smitvā tadīya-hṛdayāṅgamaḥ |

sarvaṁ brahma-kṛtaṁ tasyā- kathayat tat sa-hetukam ||66||

tato hrīṇā iva jyeṣṭha- mukhaṁ paśyan smitaṁ śritaḥ |

rāmeṇodvartya tatrābdhau snāpito dhūli-dhuṣaraḥ ||67||

tadānīm eva samprāptaṁ bhagavad-bhāva-kovidam |

āruhyālakṣitas tārkṣyaṁ nija-prāsādam āgataḥ ||68||

sarvajñenoddhavenātha devakī-rukmiṇī-mukhāḥ |

prabodhyāntaḥ-pure devyo bhagavat-pārśvam āpitāḥ ||69||

mātā ca devakī putram āśirbhir abhinandya tam |

bhoga-sampādanāyāsya kālābhijñā drutaṁ gatā ||70||

stambhādy-antaritāḥ satyo devyo’tiṣṭhan prabhu-priyāḥ |

satyabhāmā na tatrāgat tāṁ kṛṣṇo’pṛcchad uddhavam ||71||

śrī-hari-dāsa uvāca—

vṛndāvane yadā jāto vijayo raivatārcite |

prabhos tadātanaṁ bhāvam abudha-bhramakaṁ param ||72||

kam apy ālokya devībhiḥ saha tatraiva dūrataḥ |

sthitā nilīya durbuddhir ūce padmavatī khalā ||73||

devaky are puṇya-hīne re re rukmiṇi durbhage |

satyabhāme’vare hanta jāmbavaty-ādayo’varāḥ ||74||

paśyatedam ito’rvak svaṁ abhimānaṁ vimuñcata |

abhirīṇāṁ hi dāsyāya tapasyaṁ kurutottamam ||75||

tad-durvāco niśāmyādāu devakyoktam abhijñayā |

samasta-jagad-ādhāra- bhavad-ādhāra-bhūtayā ||76||

āścaryam atra kiṁ mūrkhe pūrva-janmani yat tapaḥ |

samaṁ śrī-vasudevena mayākāri sutāya tat ||77||

ato’yam avayoḥ prāptaḥ putratāṁ varadeśvaraḥ |

tasmin nanda-yaśodābhyāṁ bhaktiḥ samprārthitā vidhim ||78||

tasyaitad-bhakta-varyasya tādṛśena vareṇa tau |

avābhyām api māhātmyaṁ prāptau sa-parivārakau ||79||

tābhyāṁ sneha-bhareṇāsya pālanaṁ tat-tad-īhitam |

ato’syaitādṛśo bhāvas tayor yukto hi me priyaḥ ||80||

atha śrī-rukmiṇī-devī sa-harṣam idam abravīt |

yad-vākya-śravaṇāt sarva- bhaktānāṁ prema vardhate ||81||

yā bhartṛ-putrādi vihāya sarvaṁ

loka-dvayārthān anapekṣamānaḥ |

rasādibhis tādṛśa-vibhramais tad-

rītyābhajaṁs tatra tam enam ārtāḥ ||82||

ato hi yā no bahu-sādhanottamaiḥ

sādhyasya cintyasya ca bhāva-yogataḥ |

mahā-prabhoḥ prema-viśeṣa-pālibhiḥ

sat-sādhana-dhyāna-padatvam āgatāḥ ||83||

tāsv etasya hi dharma-karma-suta-pautrāgāra-kṛtādiṣu

vyagrabhyo’smad athādaraiḥ patitayā sevā-karibhyo’dhikaḥ |

yukto bhāva-varo na matsara-padaṁ codvāha-bhāgbhyo bhavet

saṁslāghyo’tha ca mat-prabhoḥ priya-janādhīnatva-māhātmya-kṛt ||84||

tato’nyābhiś ca devībhir etad evānumoditam |

sātrājitī paraṁ māna- gehaṁ tad asahāviśat ||85||

śrī-parīkṣid uvāca—

śrīmad-gopījana-prāṇa- nāthaḥ sa-krodham ādiśat |

sasamādīyatām atra mūrkha-rāja-sutā drutam ||86||

śreṣṭhā vidagdhāsv abhimāna-sevā-

cāturyato nandayituṁ pravṛttā |

gopāla-nārī-rati-lampaṭaṁ taṁ

bhartāram atyanta-vidagdha-tatyam ||87||

dāsībhyas tādṛśīm ājñāṁ tasyākarṇya vicakṣaṇā |

utthāya marjayanty aṅgaṁ tvarayā tatra sā gatā ||88||

stambhe’ntardhāpya dehaṁ svaṁ sthitā lajjā-bhayānvitā |

saṁlakṣya prabhunā proktā samrambhāveṣataḥ sphuṭam ||89||

śrī-bhagavān uvāca—

are sātrājiti kṣiṇa- citte māno yathā tvayā |

kriyate rukmiṇī-prāpta- pārijatādi-hetukaḥ ||90||

tathā vraja-janeṣv asmin nirbhara-praṇayād api |

avare kiṁ na jānāsi māṁ tad-icchānusāriṇam ||91||

kṛte sarva-parityāge tair bhadraṁ yadi mānyate |

śape te’smin kṣaṇe satyaṁ tathaiva kriyate mayā ||92||

stuvatā brahmaṇoktaṁ yad vṛddha-vākyaṁ na tan mṛśā |

teṣāṁ pratyupakāre’ham aśakto’to mahā-ṛṇī ||93||

yadi ca prītaye teṣāṁ tatra yāmi vasāmi ca |

tathāpi kim api svasthyaṁ bhāvyaṁ nālocayāmy aham ||94||

mad-īkṣaṇād eva vigāḍha-bhāvo-

dayena labdhvā vikalā vimoham |

na daihikaṁ kiñcana te na dehaṁ

vidur na cātmānam aho kim anyat ||95||

dṛṣṭe’pi śāmyen mayi tan na duḥkhaṁ

viccheda-cintākulitātmanāṁ vai |

harṣāya teṣāṁ kriyate vidhir yo

duḥkhaṁ na sadyo dvi-guṇī-karoti ||96||

adṛśyamāne ca mayi pradīpta-

viyoga-vahner vikalāḥ kadācit |

mṛtā ivonmāda-hatāḥ kadācid

vicitra-bhāvaṁ madhuraṁ bhajante ||97||

tamisra-puñjādi yad eva kiñcin

madīya-varṇopamam īkṣyate taiḥ |

sa-cumbanaḥ tat parirabhyate mad-

dhiyā paraṁ tat kva nu varṇanīyam ||98||

ata eva mayā svasya sthitim apy asthiteḥ samam |

dṛṣṭvā na gamyate tatra śṛṇv arthaṁ yuṣmād udvahe ||99||

tāsām abhāve pūrvaṁ me vasato mathurā-pure |

vivāha-karaṇe kācid icchāpy āsīn na mānini ||100||

madanāptyā tu rukmiṇyā vañchantyāḥ prāṇa-mocanam |

śrutvāsyā vipra-vadanād ārti-vijñāpti-pātrikam ||101||

mahā-duṣṭa-nṛpa-śreṇi- darpa-saṁharatā mayā |

pāṇir gṛhītaḥ saṅgrāme hṛtvā rājñāṁ prāpaśyatām ||102||

asyāḥ sandarśanāt tāsām ādhikyena smṛter bhavāt |

mahā-śokārti-janakāt paramākulatām agāt ||103||

ṣoḍaśānāṁ sahasrāṇāṁ sa-śatānāṁ mad-āptaye |

kṛta-kātyāyanī-pūjā- vratānāṁ gopa-yoṣitām ||104||

nidarśanād iva svīyaṁ kiñcit svasthayituṁ manaḥ |

tavatya eva yūyaṁ vai mayātraita vivāhitaḥ ||105||

aho bhāmini jānīhi tat tan mama mahā-sukham |

mahimāpi sa māṁ hitvā tasthau tatrocitāspadam ||106 |

citrāticitrai rucirair vihārair

ānanda-pāthodhita-raṅga-magnaḥ |

nājñāsiṣāṁ rātri-dināni tāni

tat-tan-mahā-mohana-loka-saṅgāt ||107||

bālya-krīḍā-kautukenaiva te te

daitya-śreṣṭhā māritāḥ kāliyo’pi |

duṣṭo nirdamyāśu niḥsarito’sau

pāṇau savye’dharī govardhanaḥ saḥ ||108||

tādṛk santoṣārṇave’haṁ nimagno

yena stotraṁ kurvatāṁ vandanaṁ ca |

brahmādīnāṁ bhāṣaṇe darśane ca

manvāno’ghaṁ vyasmaraṁ deva-kṛtyam ||109||

rupeṇa veṣeṇa ravāmṛtena

vaṁsyāś ca pūrvānuditena viśvam |

sammohitaṁ prema-bhareṇa kṛtsnaṁ

tiṣṭhantu dūre vraja-vāsinas te ||110||

ākāśa-yānā vidhi-rudra-śakrāḥ

siddhāḥ śaśi deva-gaṇās tathānye |

gāvo vṛśā vatsa-gaṇā mṛgāś ca

vrkṣāḥ khagā gulma-latās tṛṇāni ||111||

nadyo’tha meghāḥ sacarāḥ sthirāś ca

sa-cetanācetanakāḥ prāpañcāḥ |

prema-pravāhottha-vikāra-ruddhāḥ

sva-sva-svabhāvāt parivṛttim āpuḥ |112||

etat satyam asatyaṁ vā kālindī pṛcchyatām iyam |

ya tad vraja-jana-svaira- vihārānanda-sākṣiṇī ||113||

adhunā tu sa evāhaṁ sva-jñātīn yādavān api |

netuṁ nārhāmi taṁ bhāvaṁ narma-krīḍā-kutūhalaiḥ ||114||

duṣkaraṁ me babhūvātra tvādṛśaṁ māna-bhañjanam |

ato’tra muralī tyaktā lajjayaiva mayā priyā ||115||

aho bata mayā tatra kṛtaṁ yādṛk sthitaṁ yathā |

tad astu kila dūre’tra nirvaktuṁ ca na śakyate ||116||

ekaḥ sa me tad-vraja-lokavat priyas

tādṛṅ-mahā-prema-bhara-prabhāvataḥ |

vakṣyaty adaḥ kiñcana bādarāyanir

maj-jīvite śiṣya-vare sva-sannibhe ||117||

śrī-parīkṣid uvāca—

etādṛśaṁ tad vraja-bhāgya-vaibhavaṁ

samrambhataḥ kīrtayato mahā-prabhoḥ |

punas tathā bhāva-niveśa-śaṅkayā

tāḥ preritā mantri-vareṇa saṁjñayā ||118||

sarvā mahiṣyaḥ saha satyabhāmayā

bhaiṣmādayo drāg abhisṛtya madhubhiḥ |

pādau gṛhītvā ruditārdra-kākubhiḥ

saṁstutya bhartāram aśīṣamaṁś chanaiḥ ||119||

bhojanārthaṁ ca tenaiva devakī rohiṇī tathā |

anna-pānādi-sahite tatra śīghraṁ praveṣite ||120||

balarāmaṁ kṛta-snānaṁ praveśya kṛtinā tadā |

dvārānte nāradas tiṣṭhed iti vijñāpito vibhuḥ ||121||

sarvāntarātma-dṛk prāha sa-smitaṁ nanda-nandanaḥ |

adya kena niruddho’sau yan nāyāty atra pūrvavat ||122||

pratyuvācoddhavaḥ smitvā prabho bhītyāpi lajjayā |

tato brahmaṇya-devena svayam uktaḥ praveśya saḥ ||123||

śrī-bhagavān uvāca—

mat-prīty-utpādana-vyagra śrī-nārada-suhṛttama |

hitam evākṛtatyantaṁ bhavān me rasikottama ||124||

prāg yadyapi prema-kṛtāt priyāṇāṁ

viccheda-dāvānala-vegato’ntaḥ |

santāpa-jātena duranta-śoka-

veśeṇa gāḍhaṁ bhavatīva duḥkham ||125||

tathāpi sambhoga-sukhād api stutaḥ

sa ko’pi nirvacyatamo manoramaḥ |

premoda-rāśiḥ pariṇāmato dhruvaṁ

tatra sphuret tad rasikaika-vedyaḥ ||126||

tac-choka-duḥkhoparamasya paścāc

cittaṁ yataḥ pūrṇatayā prasannam |

samprāpta-sambhoga-mahā-sukhena

sampannavat tiṣṭhati sarvadaiva ||127||

icchet punas tādṛśam eva bhāvaṁ

kliṣṭaṁ kathañcit tad-abhāvataḥ syāt |

yeṣāṁ na bhātīti mate’pi teṣāṁ

gāḍhopakāri smṛtidaḥ priyāṇām ||128||

kathañcana smaraṇam eva teṣāṁ

avehi taj-jīvana-dānam eva |

teṣāṁ yato vismaraṇaṁ kadācit

prāṇādhikānāṁ maraṇāc ca nindyam ||129||

na sambhaved asmaraṇaṁ kadāpi

sva-jīvanānāṁ yad api priyāṇām |

tathāpi kenāpi viśeṣaṇena smṛtiḥ

praharṣāya yathā sujīvitam ||130||

ity evam upakāro’dya bhavatākāri me mahān |

tat te’smi parama-prīto nijābhiṣṭān varān vṛṇu ||131||

śrī-parīkṣid uvāca—

munir jaya-jayodghoṣaiḥ sa-vīṇā-gītam aiḍata |

vraja-krīḍottha-nāmāḍhyaḥ kīrtanaiś ca vara-pradam ||132||

svayaṁ prayāgasya daśāśvamedha- tīrthādike dvāravatī-parānte |

sambhāṣitānāṁ viṣaye bhramitvā pūrṇārthatāṁ śrīmad-anugraheṇa ||133||

viprādīnāṁ śrotu-kāmo munīndro harṣāt kṛṣṇasyānanād eva sakṣāt |

etān mātaḥ prārthayām āsa hṛdyaṁ tasmin ramyodāra-siṁhe varaṁ prāk ||134||

śrī-kṛṣṇacandrakasyāpi tṛptir astu kadāpi na |

bhavato’nugrahe bhaktau premṇi cānanda-bhājane ||135||

śrī-bhagavān uvāca—

vidagdha-nikarācārya ko nāmāyaṁ varo mātaḥ |

svabhāvo mat-kṛpā-bhakti- premṇāṁ vyakto’yam eva yat ||136||

prayāga-tīrtham ārabhya bhrāmaṁ bhrāmam itas tataḥ |

atrāgatya ca ye dṛṣṭāḥ śrutāś ca bhavatā mune ||137||

sarve samāpta-sarvārthā jagan-niṣṭārakāś ca te |

mat-kṛpā-viṣayāḥ kiñcit tāratamyaṁ śritāḥ param ||138||

tathāpi teṣām eko’pi na tṛpyati kathañcana |

tad gṛhāṇa varān anyān matto’bhiṣṭa-varān varān ||139||

śrī-parīkṣid uvāca—

nartitvā nārado harṣād bhaikṣyavat sad-vara-dvayam |

yācamāno jagādedaṁ taṁ vādānya-śiro-maṇim ||140||

śrī-nārada uvāca—

sva-dānātṛpta vṛtto’ham idānīṁ sa-phala-śramaḥ |

tvan-mahā-karuṇā-pātra- jana-vijñānam āptavān ||141||

ayam eva varaḥ prāpto’nugrahaś cottamo mataḥ |

yāce tathāpy udārendra hārdaṁ kiñcic cirantanam ||142||

pāyaṁ pāyaṁ vraja-jana-gaṇa-prema-vāpi-marāla

śrīman-nāmāmṛtam avirataṁ gokulābdhy-utthitaṁ te |

tat-tad-veṣa-carita-nikarojjṛmbhitaṁ miṣṭam iṣṭaṁ

sarvān lokān jagati ramayan matta-ceṣṭo bhramāṇi ||143||

tvadīyās tāḥ krīḍāḥ sakṛd api bhuvo vāpi vacasā

dṛśā śrutyāṅgair vā spṛśati kṛta-dhīḥ kaścid api yaḥ |

sa nityaṁ śrī-gopī-kuca-kalasa-kaśmīra-vilasat-

tvadīyāṅghri-dvandve kalayatutaraṁ prema-bhajanam ||144||

śrī-parīkṣid uvāca—

tataḥ śrī-hasta-kamalaṁ prasārya paramādārāt |

evam astv iti sānandaṁ gopīnāthena bhāṣitam ||145||

tato mahā-parānandār- ṇave magno munir bhṛśām |

gāyan nṛtyan bahu-vidhaṁ kṛṣṇaṁ cakre sunirvṛtam ||146||

bubhuje bhagavadbhyāṁ sa paramānnaṁ sa-pānakam |

devakī-rohiṇī-dṛṣṭaṁ rukmiṇyā pariveṣitam ||147||

uddhavena smaryamānaṁ vijitaṁ satyabhāmayā |

anyābhir mahiṣībhiś ca rañjitaṁ tat-tad-īhayā ||148||

ācānto lepito gandhair mālābhir maṇḍito muniḥ |

alaṅkārair bahu-vidhair arcitaś ca murāriṇā ||149||

atha prayāge gatvā tān mad-apekṣā-vilambitān |

munīn kṛtārthayānīti samanujñāpya mādhavam ||150||

svayaṁ yad-bhakti-māhātmyam anubhūtam itas tataḥ |

sānandaṁ vīṇayā gāyan sa yayau bhakti-lampaṭaḥ ||151||

te’pi tan-mukhataḥ sarvaṁ śrutvā tat-tan-mahādbhutam |

sāra-saṅgrāhino’śeṣam anyat sadyo juhur dṛḍham ||152||

kevalaṁ parama-dainyam avalambyāsya śikṣayā |

śrīman-madana-gopāla- caraṇābjam upāsate ||153||

mātar gopa-kiśoraṁ taṁ tvaṁ ca rāsa-rasāmbudhim |

tat-prema-mohitābhiḥ śrī- gopībhir abhito vṛtam ||154||

amūṣāṁ dāsyam icchantī tādṛśa-prema-bhaṅgibhiḥ |

nityaṁ bhajasva tan-nāma- saṅkīrtana-parāyaṇa ||155||

gopīnāṁ mahimā kaścit tāsām eko’pi śakyate |

na mayā sva-mukhe kartuṁ merur mākṣikayā yathā ||156||

aho kṛṣṇa-rasāviṣṭaḥ sadā nāmāni kīrtayet |

kṛṣṇasya tat-priyāṇāṁ ca bhaiṣmyādīnāṁ gurur mama ||157||

gopīnaṁ vitatādbhuta-sphuṭatara-premānalārcis-chaṭā-

dagdhānāṁ kila nāma-kīrtana-kṛtāt tāsāṁ viśeṣāt smṛteḥ |

tat-tīkṣṇa-jvalanocchikhāgra-kaṇikā-sparśena sadyo mahā-

vaikalyaṁ sa bhajan kadāpi na mukhe nāmāni kartuṁ prabhuḥ ||158||

tāsāṁ nāthaṁ ballavīnāṁ sametaṁ

tābhiḥ premṇā saṁśrayantī yathoktam |

mātaḥ matyaṁ tat-prasādān mahattvaṁ

tāsāṁ jñātuṁ śakṣyasi tvaṁ ca kiñcit ||159||

etan mahākhyāna-varaṁ mahā-hareḥ

kāruṇya-sārālaya-niścayārthakam |

yaḥ śraddhayā saṁśrayate kathañcana

prāpnoti tat-prema tathaiva so’py aram ||160||

iti śrī-bṛhad-bhāgavatāmṛte bhagavat-kṛpā-sāra-nirdhāra-khaṇḍe

pūrṇo nāma saptamo'dhyāyaḥ

|| 1.7 ||

--o)0(o—

samāpto'yaṁ prathamaḥ khaṇḍaḥ